UDHR - Twi (Akuapem)\nUniversal Declaration of Human Rights - Twi (Akuapem)\nEsiane sɛ nidi ne biakoyɛ ne hokwan a adesamma abusua no wɔ no ne ahofadi, atɛntrenee ne asomdwoe a ewɔ wiase no nhyɛase,\nEsiane sɛ obu a wommu ne animtiaa a wɔde bu onipa biara Kyɛfa no akowie atirimɔdenne ahorow mu no apusuw wiase no ahonim, ne ɔhwɛ a yɛhwɛ kwan sɛ wiase bi reba a adesamma benya ahofadi wɔ ɔkasa ne gyidi ho, na wɔabɔ dawuru sɛ osuro ne ohia jo ahofadi ne ɔmanfo botae,\nEsiane sɛ nea ɛbɛyɛ na ɔmanfo remfa atuatew kwan so sɛ nea etwa to de atu atirimɔden ne nhyɛso agu, nti, ɛsɛ sɛ yɛde mmara sodi bɔ onipa biara kyɛfa ho ban,\nEsiane sɛ ɛho hia sɛ yɛbɛma ayɔnkofa abɛda aman horow ntam,\nEsiane sɛ nnipa a wɔwɔ Amanaman Nkabom no Mmara no mu no agye sɛ wogye onipa biara kyɛfa tom, na wogye tom sɛ onipa desani biara nya ne kyɛfa, nidi ne ɔsom a wɔsom bo; afei wogye mmarima ne mmea Kyɛfa tom, na wɔbɔ mmɔden sɛ wɔbɛma ɔmanfo atu mpɔn wɔ asetena pa mu wɔ ahofadi bebree mu,\nEsiane sɛ Kuw Mma ahyɛ bɔ sɛ wɔne Amanaman Nkabom mo bɛyɛ biako de ama aman nyinaa anya obu ama onipa biara kyɛfa ne ahofadi ahorow no\nEsiane sɛ Kyɛfa ne ahofadi ahorow ho hia sen biara na ama bɔhyɛ yi aba mu koraa nti,\nAmansan Mpaemuka a ɛfa Onipa Biara Kyɛfa ho no\nSɛ mmɔdenbɔ gyinapɛn ma nkurɔfɔ ne aman nyinaa, a yɛn botae ne sɛ nnipa nkorɛnkorɛ ne aman nyinaa bɛkae saa Mpaemuka yi bere nyinaa, na wɔnam ɔkyerɛkyerɛ ne nhomasua so akyerɛ obu ama saa kyɛfa ne ahofadi ahorow yi, na wɔde nkakrankakra ama nnipa a wɔwɔ wɔn a wɔwɔ amannɔne ate ase, agye atom, adi so pɛpɛɛpɛ wɔ nnipa a wɔwɔ Kuw Mma no ankasa man mu, ne ɔmanfo a wɔtete wɔn nsasesin mu.\nƐsɛ sɛ obiara nya kyɛfa ne ahofadi ahorow a wɔaka ho asɛm wɔ Mpaemuka yi mu no a nnipa animhwɛ anaa nyiyim nni mu, te sɛ ebia abusua a ofi mu, ahosu, sɛ ɔyɛ ɔbea anaa ɔbarima, sɛ ɔka kasa bi anaa ɔwɔ kuw bi mu, sɛ ɔwɔ ahode, sɛ wɔwoo no ɔkwan bi so no mfa ho koraa.\nBio, wɔrenyɛ nyiyim biara esiane obi amanyɔ anaa ɔman anaa asase a obi fi so no nti. Ɛmfa ho hwee sɛ ɔman no de ne ho anaasɛ ɛbata ɔman foforo bi ho, anaa nso enni n; ankasa ho so, anaasɛ Ɔman foforo bi na edi wɔn so.\nObiara wɔ nkwa, ahofadi ne ne nipaban ho ahobanbɔ.\nWɔremfa obiara nkɔ nkoasom anaa nkoayɛ mu. Wɔabara nkoasom ne nkoatɔ ne nea ɛtete saa nyinaa.\nƐnsɛ sɛ wɔde aninyanne, atirimɔden, ne nea ɛmfata sɛ wɔde yɛ nnipa anaa ayayade biara twe obiara aso.\nMmara mu no, onipa biara wɔ ho kwan sɛ wogye no tom sɛ onipa.\nNnipa nyinaa yɛ pɛ wɔ mmara anim, na ɛsɛ sɛ wɔnam mmara so bɔ obiara ho ban a nyiyim biara nni mu. Obiara wɔ banbɔ koro no ara a esiw nyiyim a ɛsɛe Mpaemuka kwan no kyɛfa no bi.\nObiara wɔ nea ne man asɛnnii mmara ahyehyɛ ato hɔ a wɔyɛ de pata nea obi afom no no hokwan anaa kyɛfa.\nWɔrenkyere obi, mfa no nto afiase anaa wɔrempam no mfi ne man mu ɔkwa are kwa.\nObiara wɔ hokwan sɛ asɛnnifo a wonni obiara afa a wɔnyɛ nyiyim di n'asɛm wɔ peteem sɛnea wɔyɛ onipa biara, de kyerɛ ne kyɛfa ne n'asɛde ahorow wɔ mmarato bi a wɔde tia no ho.\n1. Asɛm a obi di na odi mu fɔ ma wɔtwe n'aso no wɔremfa nto onipa biara so gye sɛ wɔnam mmara so adi onii no asɛm wɔ n'akyigyinafo anim abu no fɔ ansa.\n2. Sɛ obi yɛ bɔne bi na akyiri yi wohu sɛ anka ɛsɛ sɛ wɔtwe n'aso, nanso bere a onii yo yɛɛ saa bɔne no, na ne man anaa ne man ne aman foforo bi mmɔɔ mu nyɛɛ mmara bi a etia bɔne no a, ɛnde ɛnsɛ sɛ wɔtwe ɔdebɔneyɛfo no aso. Saa ara nso na wɔreemfa asotwe a emu yɛ duru mma bɔne bi nsen nea ɛwɔ hɔ bere a wɔyɛɛ saa bɔne no.\nWɔremfa nea mmara nnim biara so nhiahia obiara ho wɔ ne kokoamsɛm, n'abusua, ne fi ne ne mfɛfo ntam asɛm bi ho. Saa ara na wɔrentiatia ne nidi ne n'anuonyam so. Obiara wɔ banbɔde yi kyɛfa a mmara taa akyi.\n1. Obiara wɔ kyɛfa anaa hokwan sɛ okyinkyin anaa ɔtena baabiara wɔ nea ne man ahye ano kɔka.\n2. Obiara wɔ ne kyɛfa anaa hokwan sɛ ofi ɔman biara mu, a n'ankasa de ka ho, na ɔsan kɔ ne man mu bio.\n1. Obiara wɔ kyɛfa anaa hokwan sɛ esiane amanyɛsɛm ho ɔtaa bi nti ɔkɔ ɔman foforo bi mu kɔpɛ guankɔbea.\n2. Saa Kyɛfa anaa hokwan yi yera bere a guankɔ no nnyina amanyɛsɛm mu amanenya anaa Amanaman Nkabom gyinae so.\n1. Obiara wɔ kyɛfa anaa hokwan sɛ ɔyɛ ɔmanba wɔ baabiara.\n2. Wɔremfa biribi a ɛnnam mmara so nsiw obiara manbayɛ ho kwan. Sɛ obi pɛ sɛ ɔsakra ne manbayɛ fi baabiara nso a, wɔrensiw no kwan.\n1. Sɛ mmarima anaa mmea bi du wɔn mpanyin afe so, na wɔn abusua, wɔn man anaa wɔn asɔre mu nhyehyɛe nsiw wɔn mu ni kwan a, ɛnde wɔwɔ kyɛfa anaa hokwan sɛ wɔware kyekye abusua. Wɔn nyinaa wɔ aware mu kyɛfa pɛ wɔ wɔn aware ne wɔn awaregu berem.\n2. Okunu ne ɔyere nko ara na ɛsɛ sɛ wɔpene so ka wɔn aware bom sɛ awarefo.\n3. Okunu ne ɔyere ne mma abusuabɔ no ne kuwyɛ abɔse fekuw biara mu, ɛsɛ sɛ fekuw anaa ɔman no bɔ saa abusuakuw yi ho ban.\n1. Obiara wɔ ho kwan sɛ ɔno nko ara pɛ ahonyade anaasɛ ɔne afoforò pɛ bi.\n2. Wɔremfa nea eenyina mmara so nnye obi ahonyade mfi ne nsam.\nObiara wɔ adwenem nsusuwii, ahonim ne nyamesom biara a ɔpɛ ho kyɛfa anaa ɛho kwan. Saa kyɛfa anaa hokwan yi ma obi de ne ho sɛ ɔbɛsakra ne nyamesom anaa ne gyidi, ɛma obiara de ne ho sɛ ɔhwehwɛ ankorankoro anaa ɔdodow nyamesom, anaa ɔne afoforo bom som wɔ peteem anaa kokoam, nam so yi ne nyamesom anaa gyidi adi wɔ kyerɛkyɛrɛ, nneyɛe ne ɔsom mu.\nObiara wɔ ne kyɛfa anaa hokwan sɛ ɔka n'adwene ne nsusuwii. Saa kyɛfa yi ma obiara kura ne nsusuwii mu a obiara nnye no asabawmu. Ɔwɔ hokwan sɛ ɔhwehwɛ anaa otie adesuade ne nsusuwii biara, na ɔno nso nam ɔkwan biara so ma afoforo te a aman ahye nsiw eyi ho kwan.\n1. Obiara wɔ hokwan sɛ ɔkɔ asomdwoe nhyiam ase anaa ɔdɔm fekuw biara.\n2. Ɛnsɛ sɛ wɔhyɛ obiara sɛ ɔnkɔdɔm fekuw bi.\n1. Obiara wɔ hokwan sɛ onya kyɛfa wɔ ne man mu Aban mu, sɛ ɛyɛ tee anaa ɛnam ananmusifo so.\n2. Obiara wɔ kyɛfa koro wɔ ne man nu ɔsom adwuma ho.\n3. Ɔmanfo no pɛ na ɛbɛyɛ Aban no nnyinaso. Wɔnam abatow a wɔnam so paw nnipa a ɛyɛ kokoam ɔdodow adeyɛ a wɔahyehyɛ ne bere ato hɔ so na ɛbɛda ɔpɛ yi adi.\nOnipa biara, sɛ ɔyɛ fekuw muni yi, wɔ ne kyɛfa wɔ akyigyina a ɔman no anaa ɔman no ne aman afoforo abom apere anya no ho sɛnea ɔman no nhyehyɛe ne sikasɛm te. Onipa biara wɔ sikasɛm, ɔmanbayɛ ne amammerɛ ho kyɛfa a ɛho hia ma ne nidi ne ne nipasu.\n1. Obiara wɔ adwumayɛ ho kyɛfa, ɔde ne ho sɛ ɔpaw adwuma a ɔpɛ sɛ ɔyɛ, ɔwɔ adwumayɛ mu nhyehyɛe pa ne emu banbɔ no ho kyɛfa.\n2. Obiara wɔ adwumayɛ ne ɛso akatua a wɔde ma no ho kyɛfa a nyiyim biara nni mu.\n3. Obiara a ɔyɛ adwuma no wɔ ne kyɛfa a ɛsɛ sɛ onya wɔ akatua a ɛfata a ɛbɛma ɔne n'abusuafo anya atenaye a ɛfata onipa nidi ho. Sɛ ehia nso a, ɛsɛ wɔde fekuwbɔ mu akyigyina ka ho.\n4. Ɛyɛ obiara kyɛfa sɛ ɔhyɛ adwumayɛfo fekuw ase anasɛ nso ɔdɔm bi, na ɔnam so bɔ ne yiyedi ho ban.\nObiara wɔ ɔhome ne bɔnnɔdi bere ho kyɛfa. Nnɔnhwerew a wɔahyehyɛ sɛ wɔde yɛ adwuma a ɛmmoro so ne adwuma mu akwamma bere a wotua odwumayeni no ka nso ka ho.\n1. Obiara wɔ ne kyɛfa anaa hokwan sɛ ɔne n'abusuafo nya asetena yi mu yiyedi a ɛma ɔne n'abusuafo nya ahoɔden ne asetena pa. Aduan, adurade, afi, ayaresa ne fekuw mu ɔsom adwuma nso ka ho. Saa ara nso na ɛyɛ obiara kyɛfa sɛ onya akyigyina a wɔde ma obi a onni adwuma bi yɛ anaa ɔyare anaa odi kuna anaa wabɔ akora anaa aberewa anaa asetena mu ahyiakwa mma n'ani nwie gye wɔ asetena mu ho.\n2. Ɛsɛ sɛ wɔde ɔhwɛ pa hwɛ ɔbaatan ne ɔba biara. Ɛmfa ho hwee sɛ mmofra bi yɛ awarefo mma anaa mpenafo mma. Ɛsɛ sɛ wɔn nyinaa nya wɔn kyɛfa wɔ asetena mu banbɔ ho.\n1. Obiara wɔ ho kwan sɛ osua ade. Anyɛ yiye koraa no, ɛsɛ sɛ obiara nya sukuukɔ anaa adesua kwa wɔ ne mmofraase wɔ nneɛma nketenkete bi ho. Ɛsɛ sɛ wɔde ɔhyɛ to ho ma obiara nya mmofraase adesua. Mfiridwuma ho adesua ne dwumadi ahorow no sua anaa sukuupɔn mu adesua ho de, obiara benya ne kyɛfa sɛnea n'adwene ne ne mmɔdenbɔ kyerɛ.\n2. Ɛsɛ sɛ adesua nyinaa botae yɛ nea ɛhwehwɛ nkɔso ma onipadua ne obu mu denhyɛ ma adesamma kyɛfa a ɛfa nnipa ahofadi horow no ho. Eyi bɛma ntease, denyɛ ne ayɔnkofa aba aman, mmusua anaa asɔre horow nyinaa ntam. Ɛbɛhyɛ Amanaman Nkabom no den ama asomdwoe aba wiase.\n3. Awofo wɔ kyɛfa anaa hokwan a ɛso sɛ wɔbɛpaw nhomasua ko a wɔpɛ ama wɔn mma.\n1. Obiara wɔ ne kyɛfa anaa hokwan sɛ ɔde ne ho fra kwasafo amammerɛ mu. Ɔwɔ ne kyɛfa anaa hokwan wɔ mfaso a efi nyansasua ne abɔdemuhwehwɛ mu ba no mu.\n2. Obiara wɔ nnepa a efi abɔdemuhwehwɛ, nhomasua anaa nsaanodwuma adeyɛ bi a ɔde ne nsusuwii ama aba no mu kyɛfa.\nObiara wɔ ho kwan sɛ onya fekuw anaa amanaman nhyehyɛe a ekura kyɛfa ne ahofadi horow a wɔabobɔ din wɔ Mpaemuka yi mu no mu.\n1. Obiara wɔ ne kwasafo asɛde a ɛno mu na sɛ ɔyɛ a, ɔnam so ma onyin a ne nipadua nyin no wie pɛyɛ.\n2. Ansa na obiara benya ne kyɛfa ne ahofadi no, gye sɛ ɔno nso ayɛ nea mmara hwehwɛ wɔ ne ho sɛ ɔyɛ ma afoforo ma wɔn nso nya wɔn kyɛfa ne ahofadi. ɛsɛ sɛ onii no bɔ ɔbra pa, na ɔkyerɛ obu ma guasodeyɔ ne ɔdodow amammu mu yiyedi.\n3. Ɛnsɛ sɛ saa kyɛfa anaa ho kwan ahorow yi yɛ nea ɛne Amanaman Nkabom no atitimpɔw ne gyinapɛn bɔ abira.\nƐnse sɛ onipa biara kyerɛ nsɛm a ɛwɔ Mpaemuka yi mu no ase sɛ ɛyɛ ade bi a ɛma Ɔman, fekuw anaa onipa bi kyɛfa anaa tumi, nam so sɛe kyɛfa ne ahofadi horow a wɔabobɔ din wɔ nhoma yi mu no.


Yeremia 8 | Intanɛt So Bible| Wiase Foforɔ Nkyerɛaseɛ\n8 “Saa bere no,” Yehowa asɛm ni, “nkurɔfo bɛsesaw Yuda ahene nnompe ne ne mpanyimfo nnompe ne asɔfo nnompe ne adiyifo nnompe ne Yerusalemfo nnompe afi wɔn adamoa mu.+ 2 Na wɔbɛtrɛtrɛw mu akyerɛ owia ne ɔsram ne ɔsoro asafo nyinaa a wɔdɔɔ wɔn na wɔsom wɔn, na wodii wɔn akyi,+ na wɔhwehwɛɛ wɔn akyi kwan, na wɔkotow wɔn no.+ Wɔremmoa ano, na wɔrensie. Ɛbɛyɛ sumina asase ani.”+ 3 “Abusua bɔne yi nkae a wɔbɛka no nyinaa bɛpɛ owu asen nkwa+ wɔn tenabea hɔ, faako a mɛbɔ wɔn ahwete no nyinaa,”+ asafo Yehowa asɛm ni. 4 “Ka kyerɛ wɔn sɛ, ‘Nea Yehowa aka ni: “Sɛ wɔhwe ase a, wɔrensɔre bio anaa?+ Sɛ obi san n’akyi a, ɔfoforo nso rensan n’akyi anaa?+ 5 Dɛn nti na Yerusalem man yi kura nkontompo mu de to mmara yi? Wokura nnaadaasɛm+ mu denneennen, na wɔmpɛ sɛ wɔsan wɔn akyi.+ 6 Meyɛɛ aso+ tiei,+ nanso wɔanka nea ɛteɛ. Obiara nni hɔ a ɔsakra fii ne bɔne ho kae sɛ,+ ‘Dɛn na mayɛ yi?’ Obiara asi kwan so reyɛ nea nkurɔfo yɛ no bi+ te sɛ ɔpɔnkɔ a ɔde mmirika rekɔ akono. 7 Wim asukɔnkɔn mpo nim ne bere,+ aburuburuw+ ne asomfena ne apatiprɛw nim bere a wɔba. Na me man de, wonnim Yehowa atemmusɛm.”’+ 8 “‘Dɛn nti na mutumi ka sɛ: “Yɛyɛ anyansafo, na Yehowa mmara wɔ yɛn nkyɛn”?+ Ampa ara, akyerɛwfo kyerɛwdua+ torofo no ayɛ adwuma nkontompo mu. 9 Anyansafo ani awu.+ Wɔabɔ hu, na wɔbɛkyere wɔn. Hwɛ! Yehowa asɛm na wɔapo yi, na nyansa bɛn na wɔwɔ?+ 10 Ɛno nti, mede wɔn yerenom bɛma mmarima foforo, na wɔn nsase ayɛ nnipa foforo dea,+ efisɛ efi akumaa so kosi ɔkɛse so, obiara pɛ mfaso bɔne;+ efi odiyifo so kosi ɔsɔfo so, wɔn nyinaa nni nokware.+ 11 Wɔsa me man babea akuru biara biara,+ na wɔka sɛ, “Asomdwoe wɔ hɔ! Asomdwoe wɔ hɔ!” bere a asomdwoe biara nni hɔ.+ 12 Wɔn ani wui sɛ wɔyɛɛ akyide anaa?+ Asɛm no ne sɛ, wɔn ani anwu koraa, na wonnim fɛre nso.+ “‘Ɛno nti, wɔbɛfra atɔfo mu atotɔ, na akontaabu da no,+ wobehintihintiw,’ Yehowa na waka.+ 13 “‘Sɛ wɔboaboa ano a, mɛma asã koraa,’ Yehowa asɛm ni.+ ‘Bobe aba remma bobe dua so,+ borɔdɔma aba remma borɔdɔma dua so, na ɛso nhaban beguan. Nea mede ama wɔn no betwa wɔn ho akɔ.’” 14 “Dɛn nti na yɛda so tete hɔ yi? Mommoaboa mo ano na yɛnkɔ nkurow a wɔabɔ ho ban+ no mu na yɛnkɔyɛ komm wɔ hɔ,+ na Yehowa yɛn Nyankopɔn na waka sɛ yɛnyɛ komm, na wama yɛn nsu a awuduru+ wom sɛ yɛnnom efisɛ yɛayɛ Yehowa bɔne. 15 Yɛhwɛɛ asomdwoe kwan, nanso adepa bi amma;+ yɛhwɛɛ ayaresa kwan, nanso hwɛ! ahude na ɛbae!+ 16 Wɔate n’apɔnkɔ home hahyeehahyee fi Dan.+ Wɔn apɔnkɔnini nteɛm nti, asase no nyinaa afi ase rewosow.+ Wɔaba rebedi asase no ne nea ɛwɔ so, nkurow no ne emu nnipa.” 17 “Na hwɛ, merema awɔ aba mo mu, nhurutoa+ a kaberɛkyerefo+ biara ntumi nkasa nkyerɛ wɔn, na wɔabɛkeka mo,” Yehowa asɛm ni. 18 Awerɛhow a enni aduru aba me so.+ Meyare me koma. 19 Hwɛ, wɔte me man babea sufrɛ wɔ akyirikyiri+ asase bi so sɛ: “Yehowa nni Sion anaa?+ Anaasɛ ne hene nni ne mu?”+ “Dɛn nti na wɔde wɔn ahoni a wɔasen ne ananafo anyamehuhuw no ahyɛ me abufuw?”+ 20 “Otwabere atwam, ahohuru bere aba n’awiei, nanso yɛn de, yennyaa ogye!”+ 21 Me man babea sɛe no nti,+ mabubu.+ Me werɛ ahow. Ahodwiriw kɛse akyekyere me.+ 22 Balsam ngo nni Gilead anaa?+ Na ɔyaresafo biara nni hɔ anaa?+ Ɛnde, dɛn nti na me man babea nnyaa+ ayaresa yi?+


Wosom Onyankopɔn Biako anaasԑ Anyame bebree? – 4Mormon (Mormonfo)\nWosom Onyankopɔn Biako anaasԑ Anyame bebree?\n“Mԑka Anyame ahorow no nyinaa….Maka no mmere nyinaa sԑ Onyankopɔn yԑ Soronko ԑnna Yesu Kristo no yԑ soronko a ɔne Onyankopɔn ntam atetew, ԑnna afei nso Honhom Kronkron yԑ soronko: na eyi miԑnsa gu ahorow abiԑsa ne Anyame Abiԑsa”-Odiyifo Yosef Smith Nkyerԑkyerԑ kr. 370\nOnyankopɔn bԑn na wosom? Agya no anaasԑ Ɔba no?\n“Yԑsom Agya no….Nanso nea a ɔsom sԑ no titiriw ne Onyankopɔn mmeresanten Agya no yԑ nea ɔda nsow na ne nkutoo na ɔkorɔn. Wɔhyԑԑ yԑn sԑ yԑnsom No, ɔno nkutoo”-Come Unto Christ-Melchizedek Priesthood Personal Study Guide page 46-49\nOnyankopɔn bԑn na wɔ Mormon Nhoma mu no Nefatefo no som?\nOnyankopɔn Ba no sԑ odi akɔneaba….bio nso mihuu sԑ bebree kotowee wɔn nan ase som No….Esiane sԑ ɔkwan pa no ne sԑ wobegye Kristo adi….ԑsԑ sԑ wobu nkotodwe wɔ N’anim na wofi wo nipadua nyinaa mu som No…”1 Nephi 11:24, 2 Nephi 25:29\nHena na wɔ Bible mu no Yesu Akyidifo no somee no?\n“Na bere a wohuu No no, wɔsomee No….”-Mateo 28:17\nSo wosom Yosef Smith Anyame anaasԑ Bible Nyankopɔn no?\nAfei Zeezrom kae sԑ: so yԑwɔ Onyankopɔn a ԑboro biako? Na obuae sԑ Dabi”-Alma 11:28-29 BM\n“So Onyankopɔn bi ka Me ho? Wiԑ, Onyankopɔn Biara nni hɔ: Minnim Bi”-Yesaia 44:8 KJV Bible\n← So Wobɔ Mpae ma Yesu?\nSo Onyankopɔn yԑ Onipa a Ɔkorɔn? →


Marko Asɛmpa 5:1-43\nYesu maa ahonhommɔne kɔhyɛɛ mprako mu (1-20)\nYairo babea; ɔbea bi de ne nsa kaa Yesu ataade nguguso (21-43)\n5 Na wokoduu po no agya wɔ Gerasafo asaase so.+ 2 Bere a Yesu si fii ɔkorow no mu ara pɛ na ɔbarima bi a honhom fĩ wɔ no so fi amusiei* behyiaa no. 3 Ná amusiei hɔ abɛyɛ ne tenabea, na ebesi saa bere no, na obiara ntumi mfaa nkɔnsɔnkɔnsɔn mpo nkyekyeree no ntoo hɔ. 4 Ná wɔtaa de nkɔnsɔnkɔnsɔn gu ne nsa ne ne nan, nanso na ɔtetew nkɔnsɔnkɔnsɔn no mu, na na obiara nni ahoɔden a ɔde bedi no so. 5 Anadwo ne awia biara, ɔteɛteɛm wɔ amusiei hɔ ne mmepɔw no mu, na na ɔde abo twitwa ne ho. 6 Na bere a n’ani bɔɔ Yesu so wɔ akyirikyiri no, otuu mmirika kɔkotow n’anim.+ 7 Na ɔde nne kɛse teɛɛm sɛ: “Dɛn na me ne wo wɔ yɛ, Yesu, Ɔsorosoroni Nyankopɔn no Ba? Ka Onyankopɔn ntam sɛ worenhaw me.”+ 8 Efisɛ na Yesu aka akyerɛ no sɛ: “Honhom fĩ, fi onipa no mu.”+ 9 Ɛnna Yesu bisaa no sɛ: “Wo din de dɛn?” Na ɔka kyerɛɛ no sɛ: “Me din de Asafodɔm, efisɛ yɛyɛ bebree.” 10 Na ɔsrɛɛ Yesu mpɛn pii sɛ mma ɔmmpam ahonhom no mmfi asaase no so.+ 11 Saa bere no, na mprako+ bebree redidi wɔ bepɔw no so.+ 12 Enti ahonhom no paa no kyɛw sɛ: “Ma yɛnkɔ mprako yi mu, na yenkowurawura wɔn mu.” 13 Na ɔmaa wɔn kwan. Ɛnna ahonhom fĩ no pue fii ɔbarima no mu, na wokowurawuraa mprako no mu; na mprako bɛyɛ 2,000 no de mmirika fii bepɔw no so koguu po no mu, na wowuwui wɔ po no mu. 14 Na wɔn a wɔhwɛ mprako no guanee, na wɔkɔbɔɔ amanneɛ wɔ kurow no mu ne ne nkuraase, na nkurɔfo ba bɛhwɛɛ nea asi no.+ 15 Enti wɔbaa Yesu nkyɛn, na wohuu ɔbarima a na ahonhommɔne wɔ no so no, nea na ɔwɔ asafodɔm no, sɛ ɔhyɛ ataade te hɔ a n’adwenem da hɔ, na ehu kaa wɔn. 16 Afei wɔn a wohui no kaa nea ɛtoo ɔbarima a na ahonhommɔne wɔ no so, ne nea ɛtoo mprako no ho asɛm kyerɛɛ wɔn. 17 Enti wofii ase paa Yesu kyɛw sɛ omfi wɔn mpɔtam hɔ nkɔ.+ 18 Na bere a ɔreforo ɔkorow no, ɔbarima a na ahonhommɔne wɔ no so no paa no kyɛw sɛ ɔne no bɛkɔ.+ 19 Nanso wamma no kwan, mmom ɔka kyerɛɛ no sɛ: “Kɔ wo fi, w’abusuafo nkyɛn, na kɔka nea Yehowa* ayɛ ama wo nyinaa ne sɛnea wahu wo mmɔbɔ no kyerɛ wɔn.” 20 Na ɔbarima no fii hɔ kɔe, na ofii ase kaa nea Yesu yɛ maa no nyinaa ho asɛm wɔ Dekapoli,* na ɛyɛɛ nkurɔfo no nyinaa nwonwa. 21 Bere a Yesu san de ɔkorow no twa baa asuogya no, nnipadɔm kɛse bi betwaa ne ho hyiae, na na ɔwɔ ɛpo no ano.+ 22 Ɛnna hyiadan mu mpanyimfo no mu baako a ne din de Yairo bae, na bere a n’ani bɔɔ Yesu so no, obuu nkotodwe wɔ n’anim.+ 23 Na ɔsrɛɛ no mpɛn pii sɛ: “Me babea ketewa yare paa.* Mesrɛ wo, bra na fa wo nsa begu no so,+ sɛnea ɛbɛyɛ a ne ho bɛtɔ no, na wanya nkwa.” 24 Ɛnna Yesu ne no kɔe, na nnipadɔm pii dii n’akyi, na wɔkyeree no so. 25 Ná ɔbea bi wɔ hɔ a mogya atu no+ mfe 12.+ 26 Ná wahu amane pii wɔ nnuruyɛfo bebree nsam, na wahwere n’ahode nyinaa, nanso ne ho antɔ no, na mmom ɛyɛɛ kɛse. 27 Bere a ɔtee Yesu ho asɛm no, ofi nnipadɔm no mu faa n’akyi de ne nsa bɛkaa n’ataade nguguso.+ 28 Asɛm a na ɔreka ara ne sɛ: “Sɛ mede me nsa ka n’ataade nguguso kɛkɛ mpo a, me ho bɛtɔ me.”+ 29 Na ɛhɔ ara mogya a ɛretu no no twae, na ɔtee wɔ ne nipadua mu sɛ ne yare a emu yɛ den no agyae. 30 Ɛhɔ ara na Yesu nso hui sɛ tumi+ afi ne mu, na ɔdan ne ho wɔ nnipadɔm no mu bisae sɛ: “Hena na ɔde ne nsa kaa m’ataade nguguso no?”+ 31 Na n’asuafo no ka kyerɛɛ no sɛ: “Woahu sɛ nnipa akyere wo so, ɛnna worebisa sɛ, ‘Hena na ɔde ne nsa kaa me?’” 32 Nanso ɔtotoo n’ani hwɛe sɛ obehu nea ɔyɛɛ saa no anaa. 33 Na esiane sɛ ɔbea no nim nea akɔ so wɔ ne mu nti, ɔde ehu ne ahopopo bɛkotow n’anim, na ɔkaa mu nokware nyinaa kyerɛɛ no. 34 Ɔka kyerɛɛ no sɛ: “Ɔbabea, wo gyidi ama wo ho atɔ wo. Fa asomdwoe kɔ,+ na wo yare a emu yɛ den no nnyae.”+ 35 Na Yesu gu so rekasa no, mmarima bi fi hyiadan mu panyin no fi bɛkae sɛ: “Wo babea no awu! Adɛn nti na woda so haw Ɔkyerɛkyerɛfo no?”+ 36 Nanso Yesu tee wɔn asɛm no, na ɔka kyerɛɛ hyiadan mu panyin no sɛ: “Nsuro.* Wo de, nya gyidi.”+ 37 Na wamma obiara anni n’akyi, gye Petro ne Yakobo ne Yakobo nua Yohane nko ara.+ 38 Enti wɔbaa hyiadan mu panyin no fi, na ohui sɛ ɛhɔ ayɛ gyegyeegye, na nnipa resu teɛteɛm.+ 39 Bere a Yesu wuraa mu no, ɔka kyerɛɛ wɔn sɛ: “Adɛn nti na moresu na moreyɛ gyegyeegye? Abofra no nwui, na mmom wada.”+ 40 Ɔkaa saa no, wofii ase serew no. Ɛnna ɔpam wɔn nyinaa fii hɔ, na ɔfaa abofra no papa ne ne maame ne wɔn a wɔka ne ho no, na ɔkɔɔ baabi a abofra no wɔ no. 41 Ɛnna osoo abofra ketewa no nsa, na ɔka kyerɛɛ no sɛ: “Talita kuum,” a ɛkyerɛ sɛ: “Abeawa, mise wo sɛ, sɔre!”+ 42 Ɛhɔ ara na abeawa no sɔree, na ofii ase nantewee. (Ná wadi mfe 12.) Bere a ne papa ne ne maame hui no, wɔn ani gyei papaapa. 43 Na ɔbaraa wɔn tĩĩ mu sɛ* wɔnnka nnkyerɛ obiara,+ na ɔkae sɛ wɔmma abeawa no biribi nni.\n^ Anaa “baabi a nkae ada wɔ no.”\n^ Anaa “Me babea ketewa reyɛ awu.”\n^ Anaa “Ka wo koma to wo yam.”\n^ Anaa “ɔhyɛɛ wɔn denneennen sɛ.”


Psalmen 69 HTB - Nnwom 69 ASCB\n1Ao Onyankopɔn, gye me nkwa\nna nsuo no abɛdeda me kɔn mu.\n2Meremem wɔ atɛkyɛ a emu dɔ mu,\nwɔ baabi a me nan nnya siberɛ.\nMaduru subunu mu\nna nsuo abu afa me so.\n3Mafrɛ mabrɛ sɛ mepɛ mmoa.\nMe mene mu awe.\nna merehwehwɛ me Onyankopɔn.\n4Wɔn a wɔtane me kwa no dɔɔso\nsene me tiri so nwi;\nwɔn a wɔtane me kwa no dɔɔso,\nWɔhyɛ me sɛ mennane\ndeɛ menwiaaɛ no mma.\n5Ao Onyankopɔn, wonim me kwasea a mayɛ;\nmʼafɔdie nhintaa wo.\n6Mma wɔn a wɔde wɔn ho to wo so no\nanim ngu ase ɛsiane me enti,\nAo Awurade, Asafo Awurade;\nanim ngu ase me enti,\nAo Israel Onyankopɔn.\n7Wo enti wobu me animtiaa,\nna aniwuo akata mʼanim.\n8Mete sɛ ɔhɔhoɔ wɔ me nuanom mu,\nmete sɛ ɔmamfrani wɔ me maame mmammarima mu,\n9na wo fie ho mmɔdemmɔ hyɛ me so,\nwɔn a wɔbɔ wo ahohora no animtiabuo abɛda me so.\n10Sɛ metwa adwo na medi mmuada a\n11sɛ mefira ayitoma a\nnnipa de me yɛ aseredeɛ.\n12Wɔn a wɔtete ɛpono no ano no sere me,\nna akɔwensafoɔ de me din to dwom.\n13Nanso mɛbɔ wo mpaeɛ, Ao Awurade,\nwɔ wʼadom berɛ mu;\nwɔ wʼadɔeɛ kɛseɛ no enti, Ao Onyankopɔn,\nfa wo nokorɛ nkwagyeɛ no gye me so.\n14Yi me firi atɛkyɛ no mu,\ngye me firi wɔn a wɔtane me no nsam,\nne nsu bunu mu.\n15Mma nsuo nnyiri mfa me\nanaa ebunu mmene me\nanaa amena nkata me so.\n16Ao Awurade, gye me so firi wʼadɔeɛ a ɛyɛ no mu;\nwʼadom enti, dane bɛhwɛ me.\n17Mfa wʼanim nhinta wo ɔsomfoɔ;\n18Twi bɛn me na gye me;\ngye me nkwa, mʼatamfoɔ enti.\n19Wonim sɛdeɛ wɔkasa tia me, gu mʼanim ase na wɔtiatia mʼanim;\nwʼani tua mʼatamfoɔ nyinaa.\n20Kasatia ahyɛ mʼakoma so\nama mayɛ sɛ obi a ɔnni ɔboafoɔ;\nmepɛɛ awerɛkyekyerɛ nanso mannya bi,\nmepɛɛ ɔwerɛkyekyefoɔ, nanso manhunu bi.\n21Wɔde bɔnwoma guu mʼaduane mu,\nosukɔm dee me no, wɔmaa me nsã nwononwono.\n22Ma wɔn didipono a ɛsi wɔn anim nyi wɔn sɛ afidie;\nma ɛnyɛ akatua ne afidie mma wɔn.\n23Ma wɔn ani so nyɛ wɔn kusuu na wɔanhunu adeɛ,\nna ma wɔn akyi nkuntunu afebɔɔ.\n24Hwie wʼabufuhyeɛ gu wɔn so;\nna ma wʼabofuo huuhuuhu no mmra wɔn so.\n25Ma wɔn atenaeɛ nyɛ amamfo;\nmma obiara ntena wɔn ntomadan mu.\n26Wɔtaa wɔn a wopira wɔn no,\nwɔka wɔn a wopira wɔn no amanehunu ho asɛm.\n27Fa amumuyɛ mu amumuyɛ ho soboɔ bɔ wɔn;\nmma wɔnnya wo nkwagyeɛ mu kyɛfa.\n28Pepa wɔn din firi nkwa nwoma no mu,\nmfa wɔn din nka ateneneefoɔ deɛ ho.\n29Mewɔ ɔyea ne ahohiahia mu;\nAo Onyankopɔn, ma wo nkwagyeɛ no mmɔ me ho ban.\n30Mede dwomtoɔ bɛyi Onyankopɔn din ayɛ\nna mede aseda ahyɛ no animuonyam.\n31Yei bɛsɔ Awurade ani yie asene nantwie,\nasene nantwinini a ɔtua mmɛn na ɔwɔ tɔte.\n32Mmɔborɔni bɛhunu na nʼani agye,\nmo a mohwehwɛ Onyankopɔn no akoma bɛnya nkwa.\n33Awurade tie wɔn a adeɛ ahia wɔn,\nna ɔmmu ne nkurɔfoɔ nneduafoɔ animtiaa.\nɛpo ne deɛ ɛkeka ne ho wɔ mu nyinaa,\n35ɛfiri sɛ Onyankopɔn bɛgye Sion nkwa\nna wakyekyere Yuda nkuropɔn no bio.\nAfei nnipa bɛtena mu na ayɛ wɔn dea;\n36Nʼasomfoɔ asefoɔ na wɔbɛfa hɔ,\nASCB : Nnwom 69


1 Samuel 17 | Intanɛt So Bible| Wiase Foforɔ Nkyerɛaseɛ\nSamuel Nhoma a Edi Kan 17:1-58\nDawid dii Goliat so nkonim (1-58)\nGoliat kaa nsɛm de buu Israel animtiaa (8-10)\nDawid kae sɛ ɔbɛkɔ akɔko (32-37)\nDawid de Yehowa din na ɛkoe (45-47)\n17 Bere bi, Filistifo+ boaboaa wɔn asraafo* ano sɛ wɔrekɔ ɔko. Wɔboaboaa wɔn ano wɔ Soko,+ na na ɛhɔ yɛ Yudafo asaase. Wɔkɔsoɛe wɔ Efes-Damim+ a ɛwɔ Soko ne Aseka+ ntam no. 2 Saul ne Israel mmarima nso kɔsoɛɛ Ela Bon mu,*+ na wɔboaa wɔn ho ano sɛ wɔrekohyia Filistifo no. 3 Ná Filistifo no gyinagyina bepɔw so wɔ ɔfã ha, ɛnna Israelfo no nso gyinagyina bepɔw so wɔ ɔfã noho, na na subon da wɔn ntam. 4 Ɛnna ɔkatakyi bi fi Filistifo asoɛe hɔ bae; ne din de Goliat,+ na na ofi Gat.+ Ná ne tenten yɛ basafa asia ne nsayam abiɛsa.* 5 Ná ɔhyɛ kɔbere kyɛw ne dade ataade;* kɔbere a wɔde yɛɛ dade ataade+ a ɛhyɛ no no, na emu duru yɛ nnwetɛbona 5,000.* 6 Ɔde kɔbere akata ne nan anim, na kɔbere pɛmɛ+ hyɛ n’akyi. 7 Ne peaw dua te sɛ ntamanwemfo dua kɛse,+ na dade a ɛhyɛ ne peaw ano no, na emu duru yɛ nnwetɛbona 600;* ná obi kura kyɛm di n’anim. 8 Ɛnna obegyinaa hɔ teɛɛm frɛɛ Israelfo a wɔwɔ akono no+ sɛ: “Adɛn nti na moaboaboa mo ho aba sɛ morebɛko? Menyɛ Filistini? Mo nso monyɛ Saul nkoa? Munyi ɔbarima baako na ommehyia me. 9 Sɛ otumi ne me ko na okum me a, yɛbɛyɛ mo nkoa. Na sɛ me nso mitumi no na mikum no a, mo nso mobɛyɛ yɛn nkoa na moasom yɛn.” 10 Ɛnna Filistini no kae sɛ: “Sɛ Israel asraafo se wɔyɛ mmarima a, ɛnnɛ wɔmma minhu.*+ Momma me ɔbarima baako na me ne no nko!” 11 Bere a Saul ne Israel nyinaa tee nsɛm a Filistini no rekeka no, ehu kaa wɔn, na wosuroe paa. 12 Ná Dawid yɛ Efratani+ bi a ofi Yuda kurow Betlehem+ no ba. Ɔbarima no din de Yese,+ na na ɔwɔ mma mmarima baawɔtwe.+ Saul bere so no, na ɔbarima no abɔ akwakoraa. 13 Yese mma mmarima baasa a wɔyɛ mpanyimfo paa no ne Saul kɔɔ akono.+ Ne mma mmarima baasa a wɔkɔɔ ɔko no ne n’abakan Eliab,+ Abinadab+ a ɔto so abien, ne Samma+ a ɔto so abiɛsa no. 14 Dawid na na osua koraa,+ na mpanyimfo baasa no dii Saul akyi. 15 Bere a Dawid resom Saul nyinaa, na ɔsan hwɛ ne papa nguan+ wɔ Betlehem, enti na odi akɔneaba. 16 Anɔpa ne anwummere biara, na Filistini no begyina ne gyinabea; ɔyɛɛ saa nnafua 40. 17 Ɛnna Yese ka kyerɛɛ ne ba Dawid sɛ: “Mesrɛ wo, fa nkyewe efa* susude baako ne paanoo du yi, na ka wo ho fa kɔma wo nuanom wɔ asoɛe hɔ. 18 Na fa kyiis* du yi kɔma apem so panyin no. Afei nso, hwɛ sɛnea wo nuanom no ho te, na gye nkra fi wɔn hɔ brɛ me.” 19 Saa bere no, na wɔne Saul ne Israel mmarima a aka no nyinaa wɔ Ela Bon mu*+ ne Filistifo no rekɔko.+ 20 Enti Dawid sɔree anɔpatutuutu de nguan no gyaw obi, na ɔboaboaa nneɛma no ano kɔe sɛnea Yese somaa no no. Bere a oduu asoɛe hɔ no, na asraafodɔm no rekɔ akono, na wɔmaa ɔko nteɛm so. 21 Israelfo ne Filistifo no behyiaa akono, enti na ɛdɔm abien no di nhwɛanim. 22 Ɛhɔ ara na Dawid de nneɛma a okura no hyɛɛ nea ɔhwɛ nneɛma so no nsa, na otuu mmirika kɔɔ akono hɔ. Oduu hɔ no, obisaa sɛnea ne nuanom no ho te.+ 23 Bere a ɔne wɔn rekasa no, hwɛ, Filistifo no katakyi a ne din de Goliat+ a ofi Gat no fi Filistifo asraafo no mu bae, na ɔbɛkekaa nsɛm a daa ɔka no,+ na Dawid tee. 24 Bere a Israel mmarima no huu ɔbarima no, ehu nti, wɔn nyinaa guanee.+ 25 Israel mmarima no kekae sɛ: “Moahu ɔbarima a ɔreba yi? Daa, ɔba ha bɛkeka nsɛm de bu Israel animtiaa.*+ Obiara a obetumi akum no no, ɔhene bɛma no ahonyade pii na ɔde ne babea nso ama no aware,+ na asɛde a ɛsɛ sɛ wɔyɛ ma ɔhene no, wobeyi no afi mu.” 26 Dawid bisaa mmarima a wogyina ne nkyɛn no sɛ: “Sɛ obi kum saa Filistini yi de yi animguase fi Israel so a, dɛn na wɔbɛyɛ ama ɔbarima no? Hena koraa ne Filistini momonotoni* yi a ɔrebu Onyankopɔn teasefo no animtiaa* wɔ akono yi?”+ 27 Wɔn nso kaa asɛm dedaw no ara kyerɛɛ no sɛ: “Sɛɛ na wɔbɛyɛ ama ɔbarima a obekum no no.” 28 Bere a ne nua panyin Eliab+ tee sɛ ɔne mmarima no rekasa no, Eliab bo fuw Dawid denneennen na ɔkae sɛ: “Wobaa ha bɛyɛɛ dɛn? Na hena na wode nguan kakra no agyaw no wɔ sare so hɔ?+ Minim sɛ woyɛ ahantan, na adwemmɔne na aba wo komam, efisɛ wobaa ha sɛ worebɛhwɛ ɔko no bi.” 29 Na Dawid kae sɛ: “Mayɛ dɛn? Asɛm kɛkɛ na mibisae.” 30 Ɛnna ɔdan kɔɔ onipa foforo so kobisaa no asɛm koro no ara,+ na mmuae koro no ara na obiara de maa no.+ 31 Ebinom tee nsɛm a Dawid kae no, na wɔkɔbɔɔ Saul amanneɛ. Enti ɔsoma ma wɔkɔfrɛɛ no bae. 32 Dawid ka kyerɛɛ Saul sɛ: “Mma obiara nnsuro saa Filistini yi.* W’akoa ne no bɛkɔ akɔko.”+ 33 Nanso Saul ka kyerɛɛ Dawid sɛ: “Worentumi ne Filistini no nko, efisɛ woyɛ aberantewa,+ na ɔno de, wayɛ ɔsraani* fi ne mmofraase.” 34 Ɛnna Dawid ka kyerɛɛ Saul sɛ: “Ná w’akoa rehwɛ ne papa nguan, na gyata+ bɛkyeree oguan ba fii nguankuw no mu, ɛnna da foforo nso, osisi bɛkyeree bi. 35 Mitiw wɔn kɔbɔɔ wɔn hwee hɔ, na miyii nguan no fii wɔn anom. Bere a wɔsɔre baa me so no, misoo wɔn nwi* mu bɔɔ wɔn hwee hɔ kum wɔn. 36 Gyata ne sisi no nyinaa, w’akoa tumi kum wɔn, na Filistini momonotoni yi bɛyɛ sɛ wɔn mu baako, efisɛ wabu Onyankopɔn teasefo no animtiaa* wɔ akono.”+ 37 Ɛnna Dawid ka kaa ho sɛ: “Yehowa a ogyee me fii gyata ne sisi nsam no, ɔno na obegye me afi Filistini yi nsam.”+ Afei Saul ka kyerɛɛ Dawid sɛ: “Kɔ. Yehowa nni w’akyi.” 38 Ɛnna Saul de ne ntaade hyehyɛɛ Dawid, na ɔhyɛɛ no kɔbere kyɛw, na ɔde dade ataade nso hyɛɛ no. 39 Na Dawid de ne sekan bɔɔ n’ataade no so, na ɔyɛe sɛ ɔrekɔ, nanso wantumi, efisɛ na ɔnhyɛɛ bi da. Na Dawid ka kyerɛɛ Saul sɛ: “Merentumi mfa eyinom nkɔ, efisɛ menhyɛɛ bi da.” Enti Dawid yiyi guu hɔ. 40 Ɛnna ɔfaa ne poma kurae, na ɔsesaw mmosea anum a ɛho yɛ toromtorom fii subon no mu de guu nguanhwɛfo kotoku a okura no mu. Ná okura n’ataabo*+ wɔ ne nsam, na otwiw bɛn Filistini no nkakrankakra. 41 Filistini no nso baa n’anim, na otwiw bɛn Dawid nkakrankakra; ná ɔbarima bi kura kyɛm di n’anim. 42 Bere a Filistini no maa n’ani so a ohuu Dawid no, obuu no animtiaa, efisɛ na ɔyɛ aberantewa a ɔbere na ne ho nso yɛ fɛ.+ 43 Enti Filistini no ka kyerɛɛ Dawid sɛ: “Meyɛ ɔkraman+ na wode abaa aba me so?” Na Filistini no frɛɛ n’anyame domee Dawid. 44 Filistini no ka kyerɛɛ Dawid sɛ: “Wo de bra m’anim, na mede wo nam bɛma wim nnomaa ne wuram mmoa.” 45 Dawid nso ka kyerɛɛ Filistini no sɛ: “Wode sekan ne peaw ne pɛmɛ+ na ɛreba me so, na me de, mede asafo Yehowa, Israel Nyankopɔn a woaka nsɛm de abu no animtiaa*+ wɔ akono no din na ɛreba wo so.+ 46 Ɛnnɛ yi ara, Yehowa de wo bɛhyɛ me nsa,+ na mekum wo na matwa wo ti afi so, na nnɛ, mede Filistifo dɔm no afunu bɛma wim nnomaa ne asaase so mmoa, na asaase so aman nyinaa ahu sɛ Onyankopɔn bi wɔ Israel.+ 47 Na nnipa a wɔahyia ha* yi nyinaa behu sɛ ɛnyɛ sekan ne peaw na Yehowa de gye nkwa,+ efisɛ ɔko no yɛ Yehowa dea,+ na ɔde mo nyinaa bɛhyɛ yɛn nsa.”+ 48 Ɛnna Filistini no bae sɛ ɔrebehyia Dawid, na Dawid tuu mmirika kohyiaa Filistini no wɔ akono. 49 Na Dawid teɛɛ ne nsa hyɛɛ ne kotoku no mu yii ɔbo, na ɔde hyɛɛ ataabo no mu tow bɔɔ Filistini no moma so ma ewuraa mu, na ɔhwee ase maa n’anim butuw fam.+ 50 Enti Dawid de ataabo ne ɔbo dii Filistini no so nkonim, na okum Filistini no; nanso na Dawid nkura sekan wɔ ne nsam.+ 51 Dawid tutuu mmirika kogyinaa Filistini no nkyɛn, na oyii Filistini no sekan+ fii ne bɔha* mu de twaa ne ti fii so hwɛ hui sɛ wawu. Bere a Filistifo no hui sɛ wɔn katakyi no awu no, woguanee.+ 52 Ɛnna Israel ne Yuda mmarima sɔre bɔɔ ose, na wɔtaa Filistifo no fii obon no mu+ koduu Ekron+ kurow pon ano noho, na wokunkum Filistifo no. Ná Filistifo no afunu gugu kwan so fi Saaraim+ kosi Gat ne Ekron noho. 53 Bere a Israelfo no taa Filistifo no so denneennen ma woguanee no, wɔsan wɔn akyi baa Filistifo no asoɛe hɔ bɛfom wɔn nneɛma. 54 Ɛnna Dawid faa Filistini no ti, na ɔde baa Yerusalem, na Filistini no akode de, ɔde guu n’ankasa ntamadan mu.+ 55 Bere a Saul hui sɛ Dawid refi adi akohyia Filistini no, obisaa ɔsahene Abner+ sɛ: “Abner, hena ba ne aberantewa yi?”+ Abner buae sɛ: “O ɔhene, sɛ́ wo te ase yi,* minnim!” 56 Ɔhene kae sɛ: “Kobisa nea ne ba ne aberante no.” 57 Enti bere a Dawid kokum Filistini no wiei a ɔresan aba no, Abner de no baa Saul anim, na na okura Filistini no+ ti. 58 Ɛnna Saul bisaa no sɛ: “Aberante, hena ba ne wo?” na Dawid buae sɛ: “W’akoa Yese+ a ofi Betlehem+ no ba ne me.”\n^ Nt., “asoɛe.”\n^ Ne tenten bɛyɛ mita 2.9 (anm. 9 ne ntk. 5.75). Hwɛ Nkh. B14.\n^ Wɔde ntama anaa aboa nhoma na ɛyɛɛ saa akotaade yi. Afei nso, na wɔde nnade atetare mu. Nnade no deda so te sɛ apataa akyi.\n^ Bɛyɛ kilo. 57. Hwɛ Nkh. B14.\n^ Bɛyɛ kilo. 6.84. Hwɛ Nkh. B14.\n^ Anaa “Ɛnnɛ, mitwa Israel asraafo mpoa.”\n^ Bɛyɛ lita 22 (bɛyɛ olonka 7 ne fã). Hwɛ Nkh. B14.\n^ Nt., “nufusu.”\n^ Anaa “de twa Israel mpoa.”\n^ Anaa “obi a wontwaa ne dua.”\n^ Anaa “ɔretwa Onyankopɔn teasefo no mpoa.”\n^ Anaa “Mma obiara koma ntu esiane saa Filistini yi nti.”\n^ Anaa “ɔbarima kofoni.”\n^ Anaa “wɔn abogye.” Nt., “wɔn abogyesɛ.”\n^ Anaa “watwa Onyankopɔn teasefo no mpoa.”\n^ Anaa “woatwa no mpoa.”\n^ Nt., “bagua.”\n^ Anaa “sɛ́ wo kra te ase yi.”


Matouš 8 SNC – Mateo 8 ASCB | Biblica\nMatouš 8 SNC – Mateo 8 ASCB\n1Ɛberɛ a Yesu sianee bepɔ no no, nnipadɔm bebree dii nʼakyi. 2Ɔkwatani bi baa Yesu nkyɛn bɛkotoo no, srɛɛ no sɛ, “Me wura, mesrɛ wo, sɛ ɛyɛ wo pɛ a, sa me yadeɛ.”\n3Yesu tenee ne nsa de kaa ɔkwatani no kaa sɛ, “Mɛsa wo yadeɛ. Kwata, firi ne ho kɔ!” Amonom hɔ ara, kwata no firii ne ho. 4Yesu ka kyerɛɛ no sɛ, “Wo ne obiara nni wʼayaresa yi ho nkɔmmɔ. Kɔ na fa wo ho kɔkyerɛ ɔsɔfoɔ, na bɔ afɔdeɛ a Mose hyɛɛ sɛ wɔmmɔ sɛ adansedie no.”\n5Yesu kɔɔ Kapernaum. Ɔduruu hɔ no, Roma asraafoɔ panin bi a ɛdɔm hyɛ nʼase baa ne kyɛn bɛbuu no nkotodwe kaa sɛ, 6“Awurade, mʼabɔfra abubu gu hɔ a ɔrehunu amane; mesrɛ wo, bɛsa no yadeɛ ma me.”\n7Yesu ka kyerɛɛ no sɛ, “Mɛba abɛsa no yadeɛ.”\n8Asraafoɔ panin no tee Yesu asɛm a ɔkaeɛ no, ɔkaa sɛ, “Awurade, memfata sɛ woba me fie. Ka biribi na mʼabɔfra no ho bɛyɛ no den. 9Meyɛ ɔsraani a mehyɛ tumi ase, na mesane wɔ asraafoɔ a wɔhyɛ mʼase. Meka kyerɛ wɔn mu bi sɛ ɔnkɔ a, ɔkɔ. Meka kyerɛ ɔfoforɔ sɛ ɔmmra a, ɔba. Saa ara nso na sɛ meka kyerɛ mʼabɔfra sɛ ɔnyɛ biribi a, ɔyɛ ara no no.”\n10Yesu tee saa asɛm yi no, ɛyɛɛ no nwanwa. Ɔdanee nʼani, ka kyerɛɛ nnipadɔm a wɔdi nʼakyi no sɛ, “Israelman mu nyinaa, menhunuu gyidie a ɛte sei da. 11Na mereka akyerɛ mo sɛ, nnipa pii bɛfiri apueeɛ ne atɔeɛ aba, na wɔne Abraham, Isak ne Yakob ato nsa adidi wɔ ɔsoro ahennie no mu. 12Na Israelfoɔ a wɔsiesiee ɔsoro ahennie maa wɔn no mu pii wɔ hɔ a wɔbɛto wɔn agu esum kabii mu, na wɔde wɔn nsa bɛgu wɔn tiri atwa agyaadwoɔ.”\n13Yesu ka kyerɛ asraafoɔ panin no sɛ, “Kɔ efie. Deɛ wogye die no aba mu ama wo!” Saa ɛberɛ korɔ no ara mu, abɔfra no ho tɔɔ no!\nYesu Sa Petro Ase Yadeɛ\n14Yesu kɔɔ Petro fie. Ɔkɔtoo sɛ huraeɛ akyere Petro ase baa ma ɔda hɔ. 15Yesu sɔɔ ne nsa na amonom, huraeɛ no tu firii ne so. Ɔsɔre noaa aduane maa wɔn.\n16Saa ɛda no anwummerɛ no, wɔde wɔn a wɔwɔ ahonhommɔne pii brɛɛ Yesu. Nʼanom asɛm a ɔkaeɛ no maa ahonhommɔne no nyinaa tu yeraeɛ, na wɔn a wɔyare no nyinaa nso ho tɔɔ wɔn. 17Yei maa deɛ Odiyifoɔ Yesaia kaa sɛ,\n“Ɔfaa yɛn ahoɔmmerɛ,\n18Yesu hunuu sɛ ɛdɔm no redɔɔso no, ɔka kyerɛɛ nʼasuafoɔ no sɛ, wɔntwa nkɔ asuogya nohoa. 19Ɛhɔ ara Yudani ɔkyerɛkyerɛfoɔ bi ka kyerɛɛ Yesu sɛ, “Ɔkyerɛkyerɛfoɔ, baabiara a wobɛkɔ no, mɛdi wʼakyiri!”\n20Yesu buaa no sɛ, “Sakraman wɔ abɔn, ewiem nnomaa nso wɔ mpirebuo, nanso me, Onipa Ba no deɛ, menni baabi a mede me tiri to!”\n21Asuafoɔ no mu baako bɛka kyerɛɛ no sɛ, “Owura, ma me kwan na menkɔsie mʼagya ansa na mʼabɛdi wʼakyi.”\n22Nanso, Yesu ka kyerɛɛ no sɛ, “Di mʼakyi. Wɔn a wɔawu no nsie wɔn awufoɔ”.\n23Yesu saa nyarewa no wieeɛ no, ɔkɔtenaa kodoɔ mu na nʼasuafoɔ no dii nʼakyi. 24Prɛko pɛ, ahum kɛseɛ bi tuiɛ maa asorɔkye bu bɛkataa kodoɔ no so. Nanso, na Yesu deɛ, wada. 25Nʼasuafoɔ no de nteateamu kɔɔ ne nkyɛn, kɔnyanee no kaa sɛ, “Awurade! Gye yɛn na yɛreyɛ amem!”\n26Yesu nyaneeɛ no, ɔka kyerɛɛ wɔn sɛ, “Mo a mo gyidie sua, adɛn na moabɔ hu saa?” Ɛhɔ ara, ɔsɔre teateaa ahum ne asorɔkye no ma ɛyɛɛ dinn.\n27Asuafoɔ no ho dwirii wɔn yie. Wɔbisabisaa wɔn ho wɔn ho sɛ, “Onipa bɛn mpo ni a ahum ne ɛpo tie no yi?”\nYesu Tu Ahonhommɔne\n28Yesu ne nʼasuafoɔ no duruu asuogya wɔ Gadarafoɔ asase so no, nnipa baanu bi a ahonhommɔne wɔ wɔn so firi amusieeɛ bɛhyiaa no. Esiane sɛ na saa nnipa yi yɛ keka enti, na obiara ntumi mfa faako a wɔwɔ hɔ. 29Wɔhunuu no pɛ, wɔhyɛɛ aseɛ teateaam sɛ, “Onyankopɔn Ba, ɛdeɛn na worehwehwɛ afiri yɛn nkyɛn? Woaba ha sɛ worebɛyɛ yɛn ayayadeɛ ɛberɛ a mmerɛ no nsoeɛ anaa?”\n30Saa ɛberɛ korɔ no ara mu na mprakokuo bi redidi wɔ nkyɛn baabi. 31Ahonhommɔne no srɛɛ Yesu sɛ, “Sɛ wotu yɛn a, fa yɛn kɔhyɛ mprakokuo yi mu.”\n32Yesu tiaa wɔn sɛ, “Momfiri!” Ɛhɔ ara ahonhommɔne no firii nnipa no mu, kɔwuraa mprako no mu. Mprakokuo no nyinaa de mmirika sianee bepɔ no, kɔguu ɛpo no mu ma ɛfaa wɔn. 33Ntɛm ara, wɔn a wɔhwɛ mprako no so no tuu mmirika kɔɔ kurom, kɔkaa deɛ asie no kyerɛɛ nkurɔfoɔ. 34Kurom hɔfoɔ no tee deɛ aba no, wɔbɔɔ twi, kɔɔ deɛ Yesu wɔ hɔ no. Wɔhunuu Yesu no, wɔsrɛɛ no sɛ ɔmfiri wɔn ɔman mu hɔ nkɔ.\nASCB : Mateo 8


Hiob 36 | Intanɛt So Bible| Wiase Foforɔ Nkyerɛaseɛ\n36 Elihu toaa so bio sɛ: 2 “Nya abotare kakra ma me, na mɛma woahu sɛMewɔ nsɛm foforo ka ma Onyankopɔn. 3 Mede me nimdeɛ befi akyirikyiri,Bemdi na mede bɛma me Bɔfo.+ 4 Ampa ara, nkontompo biara nni me nsɛm mu;Nea owie pɛyɛ wɔ nimdeɛ mu+ no wɔ w’anim. 5 Hwɛ! Onyankopɔn yɛ otumfoɔ,+ na ɔrempo onipa;Ɔyɛ otumfoɔ a ɔwɔ komam ntease; 6 Ɔrenkora ɔdebɔneyɛfo biara nkwa so,+Na mmɔborɔni de, obedi n’asɛm ama no.+ 7 Ɔrenyi n’ani mfi ɔtreneeni biara so;+Ahene a wɔte agua so mpo+—Ɔde wɔn bɛtena so daa, na ɔbɛma wɔn so. 8 Wɔde nkɔnsɔnkɔnsɔn gu wɔn,+Na wɔde amanehunu hama kyere wɔn. 9 Ɛno na ɔbɛka wɔn nneyɛe akyerɛ wɔn,Ɛne wɔn bɔne, efisɛ wɔyɛ ahomaso. 10 Obebue wɔn asõ ama afotu,+Na ɔbɛka sɛ wɔnsan mfi adebɔne ho.+ 11 Sɛ wotie na wɔsom a,Wobewie wɔn nna wɔ yiyedi mu,Ne wɔn mfe, anigye mu.+ 12 Na sɛ wɔantie de a, wobetwam akɔ,+ bɛmma ano;+Na nimdeɛ a wonni mu na wobewu. 13 Komam awaefo na wɔbɛboaboa abufuw ano.+Ɔkyekyere wɔn mpo a, wɔrenteɛm nhwehwɛ mmoa. 14 Wɔn mmeranteberem na wɔn kra bewu,+Na wɔn nkwa bɛyera aka asɔrefie mmarima nguaman ho.+ 15 Obegye mmɔborɔni n’amanehunu mu,Na obebue wɔn aso wɔ nhyɛso mu. 16 Obegye wo afi ahohia anom!+Nea ɛhɔ trɛw+ na wubenya, na ɛnyɛ nea ɛhɔ kyere,Na wo pon so awerɛkyekye bɛyɛ sradeduan nko ara.+ 17 Wubehu nnebɔneyɛfo atemmu bebree;+Atemmu ne atɛntrenee besuso wɔn mu. 18 Hwɛ yiye na abufuw+ antwetwe wo na woammɔ wo nsam animtiaabu mu,Na mma mpatade+ kɛse nnnaadaa wo. 19 Wo sufrɛ no, wobetie anaa?+ Dabi, ahohia mu,W’ahoɔden nyinaa mpo renkosi hwee.+ 20 Mma wo ho mmpere wo anadwo ho,Bere a nnipa san kɔ faako a wofi no. 21 Hwɛ yiye na woannan ankɔ bɔne ho,+Eyi na woapaw, na ɛnyɛ amanehunu.+ 22 Hwɛ! Onyankopɔn na ɔde ne tumi a ɛkorɔn yɛ adwuma;Ɔkyerɛkyerɛfo bɛn na ɔte sɛ ɔno? 23 Hena na obetumi abu no atɛn n’akwan ho,+Na hena na obetumi aka sɛ, ‘Woayɛ adebɔne’?+ 24 Kae na kamfo ne nnwuma+A nnipa ato ho dwom no.+ 25 Adesamma nyinaa ahwɛ haa;Onipa desani fi akyirikyiri hwɛ.+ 26 Hwɛ! Onyankopɔn korɔn sen sɛnea yebetumi ate ase;+Ne mfe dodow mu nni hwehwɛbea.+ 27 Ɔboaboa nsukoko ano;+Ɛtɔ sɛ osu ne obosu, 28 Na ɛsosɔ fi omununkum mu;+Ɛtɔ gu adesamma so bebree. 29 Hena paa na obetumi ate omununkum ntrɛwmu ase,Ne ntamadan mmobom no?+ 30 Hwɛ! Watrɛw ne hann mu wɔ so,+Na ɛpo bun nso, wakata so. 31 Ɛno na ɔde di ma nkurɔfo;+Ɔma aduan bu so.+ 32 Wakata anyinam so wɔ ne nsam,Wahyɛ mmara wɔ so atia ntuafo.+ 33 Ne mmobom+ ka ne ho asɛm,Nyɛmmoa nso ka nea ɔreba no ho asɛm.


Honhom no ne Yɛn Honhom Di Adanse (Romafo 8:16) | Adesua\nKENKAN WƆ Afrikaans Aukan Baoule Bassa (Cameroon) Bislama Boulou Cakchiquel (Central) Cambodian Chitonga Chol Cibemba Cinyanja Dangme Drehu Efik English Ewe Fon French Ga Garifuna Greenlandic Hausa Hmong (White) Iban Igbo Isoko Italian Kabiye Karen (S'gaw) Kazakh Kikaonde Kikongo Kiluba Kimbundu Kisi Kisonge Kongo Krio Kwangali Kwanyama Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mende Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nyaneka Nzema Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Tswana Twi Umbundu Urhobo Uruund Venda Wallisian Wayuunaiki Welsh Xhosa Yoruba Zulu\n“Honhom no ankasa ne yɛn honhom di adanse sɛ yɛyɛ Onyankopɔn mma.”—ROMAFO 8:16.\nNNWOM: 109, 108\nDƐN NA KYERƐW NSƐM YI MA YEHU WƆ NEA ƐMA OBI BƐYƐ KRISTONI A WƆASRA NO HO?\n2 Korintofo 1:21, 22; 2 Petro 1:10, 11\nRomafo 8:15, 16; 1 Yohane 2:20, 27\n1-3. Nsɛm bɛn na esisii Pentekoste da no a ɛma ɛyɛ da titiriw? Ɔkwan bɛn so na nsɛm a esisii no maa nea Kyerɛwnsɛm no kae no baa mu? (Hwɛ mfonini a ɛwɔ adesua yi mfiase no.)\nNÁ ƐDA no yɛ Kwasida anɔpa wɔ Yerusalem. Ná ɛyɛ da titiriw ne anigye da. Ná nkurɔfo redi Pentekoste afahyɛ no. Pentekoste yɛ afahyɛ kronkron a na wodi no bere a wɔrebetwa awi. Saa anɔpa no, ɔsɔfo panyin no bɔɔ afɔre a ɔbɔ daa wɔ asɔrefie hɔ no. Afei, bɛyɛ anɔpa nnɔnkron no, ɔsɔfo panyin no de paanoo a mmɔkaw wom a wɔde awi anaa aba a edi kan ayɛ bɔɔ afɔre. Ɔsɔfo panyin no him paanoo no de kɔɔ Yehowa anim. Ná saa da yi yɛ Pentekoste afe 33.—Leviticus 23:15-20.\n2 Afe biara ɔsɔfo panyin no bɔ ohim afɔre yi; ɔyɛɛ saa mfe pii. Ná afɔre no fa biribi titiriw bi a esii Pentekoste afe 33 no ho paa. Saa asɛm no sii bere a na Yesu asuafo 120 ahyiam wɔ Yerusalem abansoro dan bi mu rebɔ mpae no. (Asomafo Nnwuma 1:13-15) Ná odiyifo Yoel akyerɛw asɛm yi ato hɔ bɛyɛ mfe ahanwɔtwe ansa na ɛresi. (Yoel 2:28-32; Asomafo Nnwuma 2:16-21) Dɛn na esii a na ɛho hia saa?\n3 Kenkan Asomafo Nnwuma 2:2-4. Pentekoste afe 33 no, Onyankopɔn hwiee ne honhom kronkron guu saa Kristofo no so de sraa wɔn. (Asomafo Nnwuma 1:8) Ɛno akyi no, nnipakuw bi betwaa hɔ hyiae, na asuafo no fii ase kaa anwonwade a wɔahu na wɔate ho asɛm kyerɛɛ wɔn. Ɔsomafo Petro kaa nea na asi no ne nea enti a na ɛho hia paa no ho asɛm. Afei, ɔka kyerɛɛ nnipakuw no sɛ: “Monsakra, na momma wɔmmɔ mo mu biara asu wɔ Yesu Kristo din mu na moanya bɔne fafiri, na mubenya honhom kronkron akyɛde a wɔde ma kwa no.” Saa da no, wɔbɔɔ nnipa bɛyɛ 3,000 asu, na wɔn nso nyaa honhom kronkron.—Asomafo Nnwuma 2:37, 38, 41.\n4. (a) Adɛn nti na ɛsɛ sɛ yɛma nea esii Pentekoste no ho hia yɛn? (b) Mfe pii ansa na saa asɛm no resi no, ade a ɛho hia bɛn na na wɔyɛ saa da no? (Hwɛ awiei asɛm no.)\n4 Dɛn na ɔsɔfo panyin no ne afɔre a na ɔbɔ Pentekoste afahyɛ biara no gyina hɔ ma? Ná ɔsɔfo panyin no gyina hɔ ma Yesu. Ná paanoo no nso gyina hɔ ma Yesu asuafo a wɔasra wɔn no. Wɔapaw saa asuafo no afi nnipa abɔnefo mu, na wɔfrɛ wɔn “aba a edi kan.” (Yakobo 1:18) Onyankopɔn agye wɔn ayɛ ne mma, na wapaw wɔn sɛ wɔne Yesu nkodi hene wɔ soro wɔ Onyankopɔn Ahenni mu. (1 Petro 2:9) Yehowa nam n’Ahenni no so behyira nnipa asoɔmmerɛwfo nyinaa. Enti sɛ yɛne Yesu bɛtena soro oo, sɛ yɛbɛtena paradise wɔ asase so oo, ɛsɛ sɛ yɛma Pentekoste afe 33 ho hia yɛn paa.  —Hwɛ awiei asɛm no.\nSƐ WƆSRA OBI A, DƐN NA ESI?\n5. Yɛyɛ dɛn hu sɛ ɛnyɛ ɔkwan biako so na wɔfa de honhom kronkron sra Kristofo?\n5 Asuafo a na wɔahyiam wɔ abansoro dan no mu no werɛ remfi saa da no da. Biribi te sɛ ogya besisii wɔn mu biara apampam. Yehowa ma wotumi kaa kasa foforo. Ná wɔn adwene si wɔn pi sɛ wɔde honhom kronkron asra wɔn. (Asomafo Nnwuma 2:6-12) Nanso ɛnyɛ Kristoni biara a wɔbɛsra no no na ohu anwonwade a ɛte saa. Bible nka sɛ biribi a ɛte sɛ ogya besisii nnipa mpempem pii a akyiri yi wɔsraa wɔn wɔ Yerusalem no apampam. Bere a wɔbɔɔ asu no na wɔsraa wɔn. (Asomafo Nnwuma 2:38) Afei nso, ɛnyɛ Kristofo nyinaa na wɔde honhom kronkron sraa wɔn bere a wɔbɔɔ asu no. Bere a Samariafo no bɔɔ asu no, ɛnyɛ ɛhɔ ara na wɔsraa wɔn. (Asomafo Nnwuma 8:14-17) Biribi a ɛntaa nsi sii wɔ Kornelio ne ne fiefo nso so. Wɔde honhom kronkron sraa wɔn ansa na wɔrebɔ wɔn asu.—Asomafo Nnwuma 10:44-48.\n6. Dɛn na wɔn a wɔasra wɔn no nyinaa nya, na eyi ka wɔn dɛn?\n6 Yehu pefee sɛ, ɛnyɛ ɔkwan biako na Kristofo fa so hu sɛ wɔasra wɔn. Ebia ebinom hu no ntɛm ara sɛ Yehowa asra wɔn. Ebinom nso wɔ hɔ a, akyiri yi na wohu sɛ Yehowa asra wɔn. Nanso, ɔsomafo Paulo kaa nea sɛ wɔsra obi a esi no ho asɛm. Ɔkae sɛ: “Ne mu ara nso na bere a mugye dii no, wɔsɔɔ mo ano denam honhom kronkron a wɔhyɛɛ ho bɔ no so, nea ɛyɛ agyapade a yɛn nsa bɛka no ho sɛnkyerɛnne no.” (Efesofo 1:13, 14) Enti Yehowa nam ne honhom kronkron so ma saa Kristofo yi hu pefee sɛ wapaw wɔn sɛ wɔnkɔ soro. Saa kwan yi so no, honhom kronkron yɛ “sɛnkyerɛnne,” anaa edi wɔn adanse sɛ daakye wɔbɛtena soro daa na ɛnyɛ asase so.—Kenkan 2 Korintofo 1:21, 22; 5:5.\nƐnsɛ sɛ Kristoni biara a wɔasra no ma biribiara si no kwan ma ogyae Yehowa som\n7. Dɛn na ɛsɛ sɛ Kristoni biara a wɔasra no yɛ na ama ne nsa aka n’akatua wɔ soro?\n7 Sɛ wɔsra Kristoni bi a, ɛkyerɛ sɛ ɔkwan biara so ne nsa bɛka akatua no? Dabi. Mmom, n’adwene si no pi sɛ wɔafrɛ no sɛ ɔnkɔ soro. Nanso, sɛ odi nokware ma Yehowa kosi ase a, ɛnna obenya akatua no. Petro kyerɛkyerɛɛ mu sɛ: “Eyi nti, anuanom, monyɛ nea mubetumi biara mma frɛ a wɔafrɛ mo ne paw a wɔapaw mo no nni mu; na sɛ mokɔ so yɛ saa a, morenhwe ase da. Nokwasɛm ni, ɛbɛma moanya hokwan kɛse akɔ yɛn Awurade ne yɛn Agyenkwa Yesu Kristo daa ahenni no mu.” (2 Petro 1:10, 11) Enti ɛnsɛ sɛ Kristoni biara a wɔasra no ma biribiara siw no kwan ma ogyae Yehowa som. Ɛwom sɛ wɔafrɛ no sɛ ɔnkɔ soro de, nanso sɛ wanni nokware ankosi ase a, ne nsa renka n’akatua no.—Hebrifo 3:1; Adiyisɛm 2:10.\nOBI YƐ DƐN HU SƐ WƆASRA NO?\n8, 9. (a) Sɛ Onyankopɔn sra obi a, adɛn nti na ɛyɛ den ma nnipa dodow no ara sɛ wɔbɛte ase? (b) Obi yɛ dɛn hu sɛ wɔafrɛ no sɛ ɔnkɔ soro?\n8 Ɛnnɛ, sɛ Onyankopɔn sra obi a, ebetumi ayɛ den ama Onyankopɔn asomfo dodow no ara sɛ wɔbɛte ase. Eyi nyɛ nwonwa, efisɛ wɔn de wɔnsraa wɔn. Onyankopɔn bɔɔ nnipa sɛ wɔntena asase so daa, na ɛnyɛ soro. (Genesis 1:28; Dwom 37:29) Nanso, Yehowa apaw nnipa binom sɛ wɔnkɔyɛ ahemfo ne asɔfo wɔ soro. Enti sɛ ɔsra wɔn a, wɔn anidaso ne wɔn nsusuwii sesa koraa. Ɛno ma wɔhwɛ kwan sɛ wɔbɛtena soro.—Kenkan Efesofo 1:18.\n9 Nanso, obi yɛ dɛn hu sɛ wɔafrɛ no sɛ ɔnkɔ soro? Hwɛ asɛm a Paulo ka kyerɛɛ Kristofo a wɔwɔ Roma a na wɔasra wɔn no. Wɔn nso na “wɔafrɛ wɔn abɛyɛ akronkronfo.” Ɔka kyerɛɛ wɔn sɛ: “Moannya nkoayɛ honhom a ɛde osuro ba bio, na mmom moanya honhom a egye yɛn yɛ mma, na saa honhom no mu na yɛteɛm sɛ: ‘Abba, Agya!’ Honhom no ankasa ne yɛn honhom di adanse sɛ yɛyɛ Onyankopɔn mma.” (Romafo 1:7; 8:15, 16) Onyankopɔn nam ne honhom kronkron so ma obi a wasra no hu pefee sɛ ɔne Yesu bɛkɔ akodi hene wɔ soro.—1 Tesalonikafo 2:12.\n10. Sɛ 1 Yohane 2:27 ka sɛ enhia sɛ obi foforo kyerɛkyerɛ Kristoni a wɔasra no a, ɛkyerɛ dɛn?\n10 Wɔn a Onyankopɔn afrɛ wɔn yi nhia obi foforo na waka akyerɛ wɔn sɛ Onyankopɔn asra wɔn. Yehowa na ɔma wohu sɛ wafrɛ wɔn. Ɔsomafo Yohane ka kyerɛ Kristofo a wɔasra wɔn no sɛ: “Mo de, ɔkronkronni no asra mo; na mo nyinaa mowɔ nimdeɛ.” Ɔsan ka sɛ: “Mo de, ɔsra a munya fii ne hɔ no te mo mu, na enhia sɛ obi kyerɛkyerɛ mo; mmom sɛnea ɔsra a munya fii ne hɔ no kyerɛkyerɛ mo nneɛma nyinaa na ɛyɛ nokware na ɛnyɛ atoro no, sɛnea ɛkyerɛkyerɛɛ mo no, mo ne nea ɔsraa mo no nyɛ biako.” (1 Yohane 2:20, 27) Sɛnea Yehowa kyerɛkyerɛ obiara no, saa ara na ɔkyerɛkyerɛ Kristofo a wɔasra wɔn no nso. Nanso, enhia sɛ obi na ɔka kyerɛ wɔn sɛ wɔasra wɔn. Yehowa nam ne tumi a ɛsen biara anaa ne honhom kronkron so, ama wɔahu pefee sɛ wɔasra wɔn!\n‘WƆSAN WO WƆN BIO’\n11, 12. Dɛn na Kristoni a wɔasra no betumi abisa ne ho, na dɛn na n’adwene si no pi wɔ ho?\n11 Sɛ wɔde honhom kronkron sra Kristofo a, wɔsesa koraa. Yesu kae sɛ ‘wɔsan wo wɔn bio,’ anaa wofi soro awo wɔn. (Yohane 3:3, 5) Afei, ɔkyerɛkyerɛɛ mu sɛ: “Mma ɛnnyɛ wo nwonwa sɛ meka kyerɛɛ wo sɛ ɛsɛ sɛ wɔsan wo mo bio. Mframa bɔ kɔ nea ɛpɛ biara, na mote sɛ ɛrebɔ, nanso munnim baabi a efi ne baabi a ɛrekɔ. Saa na obiara a wofi honhom mu awo no no te.” (Yohane 3:7, 8) Ɛda adi pefee sɛ, ɛyɛ den sɛ Kristoni a wɔasra no bɛkyerɛkyerɛ sɛnea wɔsra obi a ɛte mu akyerɛ obi a wɔnsraa no ama wate ase yiye. —Hwɛ awiei asɛm no.\nObi a wɔasra no adwene si no pi sɛ Yehowa afrɛ no\n12 Kristoni a wɔasra no betumi abisa ne ho sɛ, ‘Adɛn nti na me na Yehowa frɛɛ me na ɛnyɛ obi foforo?’ Ebi mpo a n’adwene bɛyɛ no sɛ ɔmfata sɛ wɔde asɛyɛde a ɛte saa hyɛ ne nsa. Nanso, n’adwene si no pi sɛ Yehowa afrɛ no. Enti, n’ani gye paa, na n’ani sɔ akyɛde a ɛte saa. Kristofo a wɔasra wɔn ne Petro yɛ adwene wɔ asɛm a ɔkae yi ho: “Nhyira nka yɛn Awurade Yesu Kristo Agya ne ne Nyankopɔn, efisɛ ne mmɔborɔhunu nti ɔnam nyane a wɔynanee Yesu Kristo fii awufo mu no so awo yɛn foforo kɔ anidaso a nkwa wom mu denam nyan a wonyan Yesu Kristo fii awufo mu no so na ama yɛanya agyapade a ɛmporɔw na efĩ nni ho na ɛnsɛe. Wɔakora so wɔ ɔsoro ama mo.” (1 Petro 1:3, 4) Sɛ Kristofo a wɔasra wɔn kenkan saa asɛm yi a, wɔn adwene si wɔn pi paa sɛ wɔn Agya ne wɔn na ɛrekasa.\n13. Sɛ wɔde honhom kronkron sra obi a, nsakrae bɛn na ɛba ne nsusuwii mu, na dɛn na ɛde saa nsakrae yi ba?\n13 Ansa na Yehowa rema saa Kristofo yi anya anidaso sɛ wɔbɛkɔ soro no, na wɔn anidaso ne sɛ wɔbɛtena asase so daa. Ná wɔhwɛ kwan sɛ Yehowa bɛyɛ asase paradise, na wayi abɔnefosɛm nyinaa afi so. Ebia wotwaa ho mfonini wɔ wɔn adwenem sɛ wɔrema wɔn busuani anaa wɔn adamfo bi a wawu akwaaba aba nkwa mu bio. Afei nso, wɔhwɛɛ kwan sɛ wobesi dan atena mu na wɔayɛ turo adi mu aba. (Yesaia 65:21-23) Afei ɛyɛɛ dɛn na wɔn adwene sesae? Ɛyɛ awerɛhow anaa amane a wɔrehu wɔ asase so nti na wɔn adwene sesae? Ɛbaa wɔn tirim prɛko pɛ sɛ asase so asetena bɛfono wɔn na wɔn ani rennye wɔ ha? Anaa na wɔpɛ sɛ wohu sɛnea ɔsoro asetena bɛyɛ? Dabi. Mmom, Onyankopɔn na ɔmaa wɔn adwene sesae. Bere a ɔfrɛɛ wɔn no, ɔde ne honhom kronkron sesaa wɔn nsusuwii ne anidaso a na wɔwɔ no.\n14. Kristofo a wɔasra wɔn no te nka dɛn wɔ asetena a wɔwom wɔ asase so no ho?\n14 Enti, eyi kyerɛ sɛ Kristofo a wɔasra wɔn no pɛ sɛ wowu anaa? Paulo kyerɛe sɛnea wɔn a wɔasra wɔn no te nka. Ɔde wɔn nipadua totoo “ntamadan” ho, na ɔkae sɛ: “Nokwasɛm ne sɛ yɛn a yɛte ntamadan yi mu no si apini bere a nneɛma hyɛ yɛn so no; efisɛ yɛmpɛ sɛ yeyi gu hɔ, nanso yɛpɛ sɛ yɛhyɛ biako no, na nkwa amene nea ewu no.” (2 Korintofo 5:4) Saa Kristofo yi mpɛ sɛ wowu. Wɔn ani gye wɔ asetenam, na da biara wɔpɛ sɛ wɔne wɔn abusua ne wɔn nnamfo bom som Yehowa. Nanso, ɛmfa ho nea wɔreyɛ biara no, nea Onyankopɔn de ahyɛ wɔn bɔ daakye no wɔ wɔn adwene mu.—1 Korintofo 15:53; 2 Petro 1:4; 1 Yohane 3:2, 3; Adiyisɛm 20:6.\nYEHOWA AFRƐ WO?\n15. Dɛn na ɛnkyerɛ sɛ wɔde honhom kronkron asra obi?\n15 Ebia woredwen ho sɛ Yehowa afrɛ wo sɛ kɔ soro anaa. Sɛ ɛyɛ wo sɛ wafrɛ wo a, ɛnde susuw nsɛmmisa a edidi so yi ho: Wususuw sɛ woyere wo ho denneennen yɛ asɛnka adwuma no? W’ani gye ho paa sɛ wubesua Bible ne “Onyankopɔn nneɛma a emu dɔ”? (1 Korintofo 2:10) Wususuw sɛ Yehowa ama w’asɛnka adwuma rekɔ yiye? Wopɛ sɛ woyɛ Yehowa apɛde sen biribi foforo biara? Wodɔ afoforo yiye, na ehia wo paa sɛ wobɛboa wɔn ma wɔasom Yehowa? Woahu biribi a ɛkyerɛ sɛ Yehowa aboa wo akwan pɔtee bi so wɔ w’asetena mu? Sɛ wubua saa nsɛmmisa yi nyinaa yiw a, ɛkyerɛ sɛ Onyankopɔn afrɛ wo sɛ kɔ soro anaa? Dabi, ɛnkyerɛ saa. Adɛn ntia? Nea enti a ɛte saa ne sɛ, Onyankopɔn asomfo a wɔasra wɔn ne wɔn a wɔnsraa wɔn nyinaa tumi te nka saa. Sɛ Yehowa asomfo bi wɔ anidaso sɛ wɔbɛkɔ soro oo, wɔbɛtena asase so oo, Yehowa honhom kronkron betumi ayɛ adwuma koro no ara wɔ wɔn nyinaa so. Nokwasɛm ne sɛ, sɛ w’adwene nsi wo pi sɛ wobɛkɔ soro a, ɛnde ɛkyerɛ sɛ wɔmfrɛɛ wo. Wɔn a Yehowa afrɛ wɔn no adwene nhinhim wɔ saa asɛm yi ho! Wonim pefee sɛ wafrɛ wɔn!\n16. Yɛyɛ dɛn hu sɛ ɛnyɛ wɔn a wɔanya Onyankopɔn honhom nyinaa na wɔafrɛ wɔn sɛ wɔnkɔ soro?\n16 Bible ma yehu sɛ anokwafo pii wɔ hɔ a wonyaa Yehowa honhom kronkron, nanso wɔankɔ soro. Wɔn mu biako ne Yohane Suboni. Yesu kae sɛ onipa biara nni asase so a ɔyɛ kɛse sen Yohane, nanso ɔkae sɛ ɔrenkɔ soro nkodi hene. (Mateo 11:10, 11) Dawid nso, honhom kronkron kyerɛɛ no kwan. (1 Samuel 16:13) Honhom kronkron boaa no ma ɔtee Yehowa ho nneɛma a emu dɔ ase, na ɛma ɔkyerɛw Bible no afã bi. (Marko 12:36) Ɛno mpo no, ɔsomafo Petro kae sɛ Dawid “ankɔ soro.” (Asomafo Nnwuma 2:34) Yehowa nam ne honhom kronkron so maa saa nkurɔfo yi nyaa tumi de yɛɛ nneɛma akɛse, nanso wamfa ansra wɔn sɛ wɔnkɔtena soro. Eyi kyerɛ sɛ na wɔnyɛ anokwafo anaa wɔmfata sɛ wodi hene wɔ soro anaa? Dabi. Nea ɛkyerɛ ara ne sɛ Yehowa bɛsan de wɔn aba nkwa mu ma wɔabɛtena Paradise asase so.—Yohane 5:28, 29; Asomafo Nnwuma 24:15.\n17, 18. (a) Anidaso bɛn na Onyankopɔn asomfo dodow no ara hwɛ kwan nnɛ? (b) Nsɛmmisa bɛn na yebesusuw ho wɔ adesua a edi hɔ no mu?\n17 Onyankopɔn asomfo a wɔwɔ hɔ nnɛ dodow no ara renkɔ soro. Abraham, Dawid, Yohane Suboni, ne mmarima ne mmea foforo a Bible ka wɔn ho asɛm no nyinaa ne saa nkurɔfo yi wɔ anidaso koro. Wɔhwɛ kwan sɛ wɔbɛtena asase so ma Onyankopɔn Ahenni no adi wɔn so. (Hebrifo 11:10) Nnipa 144,000 na wɔne Yesu bedi ade wɔ soro. Nanso Bible ma yehu sɛ wɔn a wɔasra wɔn no ‘nkaefo’ da so ara wɔ asase so wɔ awiei bere yi mu. (Adiyisɛm 12:17) Enti 144,000 no mu dodow no ara awu dedaw na wɔkɔ soro.\n18 Nanso, sɛ obi ka sɛ wɔasra no a, ɛsɛ sɛ wɔn a wɔwɔ anidaso sɛ wɔbɛtena asase so no yɛ wɔn ade dɛn? Sɛ obi wɔ w’asafo mu na ofi ase di paanoo no na ɔnom bobesa no bi wɔ Nkaedi ase a, adwene bɛn na ɛsɛ sɛ wunya wɔ ne ho? Na sɛ wɔn a wɔkyerɛ sɛ wɔasra wɔn no dodow rekɔ anim nso ɛ? Ɛsɛ sɛ woma ɛhaw wo anaa? Yebenya nsɛmmisa yi ho mmuae wɔ adesua a edi hɔ no mu.\n^  (nkyekyɛm 4) Ebetumi aba sɛ bere a na wodi Pentekoste afahyɛ no ne bere a wɔde Mmara no maa Mose wɔ Bepɔw Sinai so no hyia. (Exodus 19:1) Enti ɛbɛyɛ sɛ ɛda a Mose de Mmara apam no maa Israel man no ne ɛda a Yesu ne wɔn a wɔasra wɔn no yɛɛ apam foforo no nso hyia.\n^  (nkyekyɛm 11) Sɛ wopɛ sɛ wunya nea obi a wɔasan awo no bio kyerɛ ho nsɛm pii a, hwɛ July 1, 2009, Ɔwɛn-Aban, kratafa 3-11.\nHonhom kronkron a wɔde sra obi: Ɛkyerɛ sɛ Yehowa de ne honhom kronkron afrɛ obi sɛ ɔne Yesu nkodi hene wɔ soro. Yehowa nam ne honhom kronkron so hyɛ saa onipa no bɔ anaa ɔma no “sɛnkyerɛnne.” Saa Kristofo yi betumi aka sɛ honhom kronkron ne wɔn honhom “di adanse” anaa ɛma wohu pefee sɛ wɔn akatua wɔ soro


23 Yehowa ka kyerɛɛ Mose sɛ: 2 “Ka kyerɛ Israelfo ma wɔnte sɛ, ‘Yehowa afahyɛ+ a ɛsɛ sɛ mobɔ no dawuru+ no yɛ nhyiam kronkron. M’afahyɛ ahorow no ni: 3 “‘Momfa nnansia nyɛ adwuma, na da a ɛto so ason no yɛ homeda a ɛsɛ sɛ mohome koraa;+ ɛyɛ nhyiam kronkron. Monnyɛ adwuma biara. Baabiara a mobɛtena no, monkae sɛ ɛyɛ homeda ma Yehowa.+ 4 “‘Eyinom ne Yehowa afahyɛ ahorow,+ nhyiam kronkron+ no, na ne bere sõ+ a mommɔ no dawuru: 5 Ɔsram a edi kan no da a ɛto so dunan+ no anwummere yɛ Yehowa twam+ afahyɛ. 6 “‘Saa ɔsram no da a ɛto so dunum no yɛ paanoo a mmɔkaw nnim afahyɛ ma Yehowa.+ Enti munni paanoo a mmɔkaw nnim nnanson.+ 7 Da a edi kan no yɛ mo nhyiam kronkron.+ Monnyɛ adwumaden biara. 8 Nanso mommɔ ogya afɔre mma Yehowa nnanson. Na da a ɛto so ason no yɛ nhyiam kronkron. Monnyɛ adwumaden biara.’” 9 Yehowa toaa so ka kyerɛɛ Mose sɛ: 10 “Ka kyerɛ Israelfo no sɛ, ‘Sɛ munya du asase a mede ama mo no so na mutwa ɛso nnɔbae a, momfa mo nnɔbae a edi kan+ no atifi biako mmrɛ ɔsɔfo no. 11 Afei onhim aba a wɔde aba no+ wɔ Yehowa anim na moanya nhyira. Ɔsɔfo no nhim no da a edi homeda so no. 12 Na da a mobɛma wɔahim aba no, momfa odwennini kumaa a wadi afe biako mmra mma wɔmfa mmɔ ɔhyew afɔre mma Yehowa. 13 Afei momfa ngo mfɔtɔw esiam muhumuhu efa nkyem du mu abien mmɛbɔ aduan afɔre, ogya afɔre huamhuam, mma Yehowa. Na momfa nsã hin nkyem anan mu biako mmɛbɔ nsã afɔre. 14 Munnni paanoo anaa nkyewe anaa awi foforo biara kosi saa da yi+ a mode mo ayɛyɛde bɛba mo Nyankopɔn anim no. Baabi a mobɛtena biara, eyi yɛ ahyɛde a mubedi so daa, mo awo ntoatoaso nyinaa mu. 15 “‘Homeda no akyi da a edi hɔ no, da a mode aba atifi biako bɛba abɛbɔ ohim afɔre no, monkan homeda ason mfi saa da no.+ Ɛsɛ sɛ ɛyɛ adapɛn ason pɛpɛɛpɛ. 16 Monkan adaduonum, na eyi bɛkɔ akosi da a edi homeda a ɛto so ason no akyi.+ Na momfa aduan afɔre foforo+ mmrɛ Yehowa. 17 Baabi a mote biara, momfa paanoo abien+ mmɛbɔ ohim afɔre. Momfa esiam muhumuhu a mmɔkaw wom+ efa nkyem du mu abien ntõ sɛ aba a edi kan mma Yehowa.+ 18 Momfa nguammaa anini ason+ a wɔadi afe afe a wɔte apɔw ne nantwinini kumaa biako ne adwennini abien nka paanoo no ho mmra. Wɔmfa mmɔ ɔhyew afɔre mma Yehowa nka aduan ne nsã afɔre no ho sɛ ogya afɔre huamhuam mma Yehowa. 19 Momfa abirekyi ba+ biako mmɔ bɔne ho afɔre na momfa nguammaa abien a wɔadi afe afe mmɔ asomdwoe afɔre.+ 20 Na ɔsɔfo no mfa nguammaa abien no nka paanoo a wɔde aba a edi kan yɛe no ho nhim+ sɛ ohim afɔre mma Yehowa. Ɛyɛ Yehowa akronkronne a ɛbɛyɛ ɔsɔfo no dea.+ 21 Mommɔ dawuru+ da no ara mma wɔnte sɛ da no yɛ mo nhyiam kronkron. Monnyɛ adwumaden biara. Baabi a mobɛtena biara, eyi yɛ ahyɛde a mubedi so daa, mo awo ntoatoaso nyinaa mu. 22 “‘Sɛ mutwa mo asase so nnɔbae a, ɛnsɛ sɛ mutwa nea ɛwɔ afuw no anoano no nyinaa, na mutwa wie nso a, ɛnsɛ sɛ mosesaw nea aka ase no.+ Munnyaw mma wɔn a ahia wɔn+ ne ahɔho a wɔte mo mu no.+ Mene Yehowa mo Nyankopɔn.’” 23 Yehowa san ka kyerɛɛ Mose sɛ: 24 “Ma Israelfo aso nte sɛ, ‘Ɔsram a ɛto so ason+ no da a edi kan no, monhome koraa. Ɛyɛ nhyiam kronkron+ a wɔbɛhyɛn torobɛnto+ de akae. 25 Monnyɛ adwumaden biara, mmom mommɔ ogya afɔre mma Yehowa.’” 26 Yehowa toaa so ka kyerɛɛ Mose sɛ: 27 “Ɔsram a ɛto so ason yi da a ɛto so du no yɛ mpata da.+ Ɛyɛ mo nhyiam kronkron, na mo kra nni awerɛhow+ na mommɔ ogya afɔre+ mma Yehowa. 28 Na monnyɛ adwuma biara saa da yi, efisɛ ɛyɛ mpata da a wɔbɛpata+ ama mo wɔ Yehowa mo Nyankopɔn anim. 29 Ɔkra biara a wanni awerɛhow saa da no, wobetwa no afi ne man mu.+ 30 Na ɔkra biara a ɔbɛyɛ adwuma bi saa da no, mekum no afi ne man mu.+ 31 Monnyɛ adwuma biara.+ Na baabi a mobɛtena biara, eyi yɛ ahyɛde a mubedi so daa, mo awo ntoatoaso nyinaa mu. 32 Ɛyɛ homeda a mobɛhome koraa,+ na ɔsram no da a ɛto so akron anwummere no, mo kra nni awerɛhow.+ Munni homeda no mfi anwummere nkosi anwummere.” 33 Yehowa ka kyerɛɛ Mose sɛ: 34 “Ma Israelfo aso nte sɛ, ‘Ɔsram a ɛto so ason yi da a ɛto so dunum no yɛ asese afahyɛ ma Yehowa, na nnanson na mode bedi.+ 35 Da a edi kan no yɛ nhyiam kronkron. Monnyɛ adwumaden biara. 36 Mommɔ ogya afɔre mma Yehowa nnanson. Da a ɛto so awotwe no yɛ mo nhyiam kronkron,+ na mommɔ ogya afɔre mma Yehowa. Ɛyɛ nhyiam titiriw. Monnyɛ adwumaden biara. 37 “‘Eyinom ne Yehowa afahyɛ ahorow+ a ɛsɛ sɛ mobɔ no dawuru sɛ nhyiam kronkron+ a mobɛbɔ ogya afɔre+ ama Yehowa: Ɔhyew afɔre+ ne aduan afɔre+ ne nsã afɔre+ sɛnea wɔahyehyɛ ama da biara. 38 Ɛsono afahyɛ ahorow yi na ɛsono Yehowa homeda,+ mo ayɛyɛde,+ mo bɔhyɛ afɔre,+ ne afɔre a mufi mo pɛ mu bɔ+ ma Yehowa no nyinaa. 39 Na ɔsram a ɛto so ason no da a ɛto so dunum, bere a moaboaboa mo asase so nnɔbae ano no, munni Yehowa afahyɛ+ no nnanson.+ Da a edi kan ne da a ɛto so awotwe no ɛsɛ sɛ mohome koraa.+ 40 Da a edi kan no, mompɛ nnua fɛfɛ so aba ne berɛw+ ne dua mmãã a ahaban wɔ so kusuu ne nsuano nnua, na munni ahurusi+ Yehowa mo Nyankopɔn anim nnanson. 41 Ɛyɛ Yehowa afahyɛ a ɛsɛ sɛ mudi no nnanson afe biara.+ Eyi yɛ ahyɛde a mubedi so daa, mo awo ntoatoaso nyinaa mu; ɔsram a ɛto so ason mu na munni afahyɛ no. 42 Montena asese mu nnanson.+ Israel man mma nyinaa ntenatena asese mu+ 43 na ama mo nkyirimma ahu+ sɛ asese mu na memaa Israelfo tenatenae bere a miyii wɔn fii Egypt asase so no.+ Mene Yehowa mo Nyankopɔn.’” 44 Enti Mose kaa Yehowa afahyɛ ahorow+ no ho asɛm kyerɛɛ Israelfo no.


‘Sɛ Wɔhyɛ Wo sɛ Yɛ Adwuma Bi A’\nƆwɛn-Aban—Nea Adesua Nsɛm Wom | February 15, 2005\nKENKAN WƆ Albanian Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Urdu Vietnamese\n“HEI! Gyae nea wugu so reyɛ no na bra ntɛm ara bɛsoa adesoa yi ma me.” Wususuw sɛ anka afeha a edi kan no mu Yudani a onni adagyew bɛyɛ n’ade dɛn bere a Roma ɔsraani bi ka saa asɛm no kyerɛ no no? Yesu kamfo kyerɛe wɔ ne Bepɔw so Asɛnka no mu sɛ: “Sɛ obi a ɔwɔ tumi hyɛ wo sɛ monkɔ kwansin biako a, wo ne no nkɔ akwansin abien.” (Mateo 5:41, NW) Ná Yesu atiefo no bɛte saa afotu no ase dɛn? Na ɛsɛ sɛ yɛte ase dɛn nnɛ?\nNea ɛbɛyɛ na yɛanya mmuae no, ehia sɛ yehu adwuma a wɔhyɛɛ nkurɔfo ma wɔyɛe wɔ tete mmere no mu. Na Yesu bere so Israelfo no nim saa ade no yiye.\nAdwuma a Wɔhyɛ Nkurɔfo Ma Wɔyɛ\nAdanse kyerɛ sɛ wɔ afeha a ɛto so 18 A.Y.B. mu tɔnn na wofii ase hyɛɛ nkurɔfo ma wɔyɛɛ adwuma (anaa wɔyɛɛ nnwuma a wontua wɔn ka) wɔ aman a ɛbemmɛn Mediterranea no mu. Amammui ho nhoma a efi tete Siria kurow Alalakh mu ka nnipakuw bi a aban no hyɛɛ wɔn ma wɔyɛɛ adwuma maa ankorankoro ho asɛm. Wɔ Ugarit a ɛwɔ Siria mpoano no, na wɔhyɛ wɔn a wogye afoforo nsase de yɛ kua no ma wɔyɛ nnwuma a ɛte saa ara gye sɛ ɔhene no yi wɔn fi mu.\nNokwarem no, na wɔtaa hyɛ nnipa a wodi nkogu wɔ akodi mu no ma wɔyɛ nnwuma ahorow. Misrifo hyɛɛ Israelfo ma wotwaa ntayaa maa wɔn sɛ nkoa. Akyiri yi Israelfo hyɛɛ Kanaanfo a na wɔte Bɔhyɛ Asase no so no ma wɔyɛɛ nnwuma sɛ nkoa, na Dawid ne Salomo kɔɔ so yɛɛ saa ara.—Exodus 1:13, 14; 2 Samuel 12:31; 1 Ahene 9:20, 21.\nBere a Israelfo no kae sɛ wɔmma wɔn ɔhene no, Samuel kyerɛkyerɛɛ nea ɔhene no wɔ hokwan sɛ ogye fi wɔn hɔ no mu kyerɛɛ wɔn. Ná ɔbɛma ne manfo asom sɛ nteaseɛnam so ahwɛfo ne apɔnkɔsotefo, wɔbɛdɔw n’asase na wɔatwa nnɔbae no, wɔbɛyɛ akode ne nea ɛkeka ho. (1 Samuel 8:4-17) Nanso, bere a wɔresi Yehowa asɔrefie no na wɔhyɛ ahɔho ma wɔyɛ nnwuma sɛ nkoa, “Israelfo no mu de, Salomo amfa obi anyɛ akoa, efisɛ wɔn na wɔyɛ akofofo ne ne gyaasefo ne ne mmapɔmma ne ne mmarima akunini ne ne nteaseɛnam so ahwɛfo ne n’apɔnkɔsotefo.”—1 Ahene 9:22.\nWɔ 1 Ahene 5:13, 14 no, wɔka Israelfo a wɔfaa wɔn de wɔn sisi adan no ho asɛm sɛ: “Na ɔhene Salomo gyee Israel nyinaa hɔ adwumatow, na ɔtow no si nnipa peduasa. Na ɔsomaa wɔn Lebanon so, nnipa pedu daa ɔsram ma wodii no nnyigye, wodi ɔsram Lebanon, na wodi asram abien ofie.” Nhomanimfo bi ka sɛ: “Akyinnye biara nni ho sɛ Israel ne Yuda ahemfo no hyɛɛ nkurɔfo ma wosisii adan maa wɔn na wɔyɛɛ nnwuma afoforo wɔ ahemfo no nsase so a wɔantua wɔn ka.”\nNa adwuma no yɛ den wɔ Salomo ahenni mu. Na ɛyɛ den araa ma bere a Rehabeam hunahunaa wɔn sɛ ɔde nnwuma no bi bɛka ho no, Israel nyinaa tew atua, na wosiw ɔpanyin a wɔpaw no sɛ ɔnhwɛ wɔn a na wɔhyɛ wɔn sɛ wɔnyɛ adwuma no so no abo. (1 Ahene 12:12-18) Nanso wɔangu adwuma a wɔhyɛ nkurɔfo ma wɔyɛ no. Rehabeam banana Asa hyɛɛ Yudafo ma wɔkyekyee nkurow a ɛne Geba ne Mispa, na “wɔanyi obiara amfi mu.”—1 Ahene 15:22.\nWɔ Roma Tumidi Ase\nBepɔw so Asɛnka no kyerɛ sɛ na afeha a edi kan no mu Yudafo no nim sɛ wotumi ‘hyɛ nkurɔfo ma wɔyɛ adwuma.’ Asɛm no kyerɛkyerɛ Hela asɛmfua ag·ga·reuʹo a mfiase no na ɛkyerɛ adwuma a Persia asomafo yɛ no mu. Na wɔwɔ tumi sɛ wɔde ɔhyɛ fa mmarima, apɔnkɔ, po so ahyɛn anaa biribiara a wohia de ayɛ ɔman no nnwuma ntɛmntɛm.\nWɔ Yesu bere so no, na Romafo a wɔwɔ nhyehyɛe a ɛte saa ara no na wodi Israel so. Wɔ Apuei fam amansin no mu no, ná wobetumi ahyɛ ɔmanfo no ma wɔayɛ adwuma daa anaa wɔ tebea soronko bi mu de aka tow a wotua daa no ho. Ɛda adi sɛ na wɔn ani nnye nnwuma a ɛte saa no ho. Afei nso, na wɔtaa kyere mmoa ne mfirikafo anaa wogye nkurɔfo nteaseɛnam de ma Ɔmanfo de tu akwan. Sɛnea abakɔsɛm kyerɛwfo Michael Rostovtzeff kyerɛ no, nnwuma so ahwɛfo no “bɔɔ mmɔden sɛ wɔbɛyɛ mmara ne nhyehyɛe wɔ [adeyɛ no] ho, efisɛ bere tenten a na wɔkɔ so yɛ no, na ɛda adi sɛ biribi bɔne betumi afi mu aba, nanso ankosi hwee. Atumfo a wɔde nokwaredi bɔɔ mmɔden sɛ wɔbɛma dwuma a na wɔde nhyehyɛe no di wɔ ɔkwammɔne so ne mu nsisi no agyae no hyɛɛ ho mmara pii . . . Nanso ɛma wɔkɔɔ so hyɛɛ nkurɔfo so.”\nHelani nhomanimfo bi kae sɛ: “Na wobetumi ahyɛ obiara ma wasoa asraafo nneɛma de atwa kwantenten bi,” na na “Romafo no betumi ahyɛ obiara ma wayɛ adwuma biara a wɔhyɛ no sɛ ɔnyɛ no.” Ɛno bi na ɛtoo Kireneni Simon a Roma asraafo ‘hyɛɛ no sɛ’ ɔnsoa Yesu asɛndua no.—Mateo 27:32.\nRabifo nhoma ahorow nso ka adeyɛ a na nkurɔfo ani nnye ho yi ho asɛm. Sɛ nhwɛso no, wɔkyeree rabi bi sɛ ɔnsoa ohuannua nkɔ ahemfie. Na wobetumi agye adwumayɛfo afi wɔn adwumawuranom nsam ma wɔayɛ nnwuma afoforo bere a adwumawuranom no kɔ so tua wɔn ka. Na wobetumi akyere mmoa a wɔsoa nneɛma anaa anantwinini nso. Sɛ wɔsan de wɔn kɔma wɔn wuranom mpo a, ebia na wonni ahoɔden a wobetumi de ayɛ adwuma bio. Wubetumi ahu nea enti a nkurɔfo tee nka sɛ wɔremfa nneɛma a wogye fi wɔn nsam no mma wɔn bio no. Ne saa nti, Yudafo bɛ bi si so dua sɛ: “Angareia te sɛ owu.” Abakɔsɛm kyerɛwfo bi ka sɛ: “Anantwinini a wɔde wɔn dɔw asase a wɔkyere wɔn sɛ angareia sen sɛ wɔbɛkyere mmoa a wɔsoa nneɛma no betumi ama akuraa bi adan amamfo.”\nWubetumi ahu sɛ na nkurɔfo ani nnye saa nnwuma no ho, efisɛ na wɔtaa de ahantan ne amimdi na ɛhyɛ wɔn ma wɔyɛ. Esiane sɛ Yudafo no faa Amanaman mu atumfoɔ a wodii wɔn so no ho tan nti, woko tiaa animguase a ɛne hyɛ a wɔhyɛ wɔn ma wɔyɛ nnwuma a ɔbrɛ wom no denneennen. Mmara biara nni hɔ a ɛka sɛnea wɔhyɛ ɔman ba bi ma ɔsoa nnesoa ho asɛm kyerɛ yɛn. Ɛda adi sɛ na nnipa pii rempɛ sɛ wɔbɛyɛ aboro nea mmara no hwehwɛ.\nNanso adeyɛ yi ho asɛm na Yesu kae no bere a ɔkae sɛ: “Sɛ obi a ɔwɔ tumi hyɛ wo sɛ monkɔ kwansin biako a, wo ne no nkɔ akwansin abien” no. (Mateo 5:41, NW) Bere a ebinom tee nsɛm yi no, ɛbɛyɛ sɛ wosusuwii sɛ ommu atɛmpa. Na dɛn koraa na ɔkyerɛ?\nSɛnea Ɛsɛ sɛ Kristofo Yɛ Wɔn Ade\nNe tiaatwa ara ne sɛ na Yesu reka akyerɛ n’atiefo sɛ, sɛ obi a ɔwɔ tumi hyɛ wɔn sɛ wɔnyɛ adwuma bi a ɛfata a, ɛsɛ sɛ wofi wɔn pɛ mu yɛ. Enti na ɛsɛ sɛ wɔde ‘Kaesare de ma Kaesare,’ nanso na ɛnsɛ sɛ wobu wɔn ani gu asɛyɛde a ɛne sɛ wɔde ‘Onyankopɔn de bɛma Onyankopɔn’ no so.—Marko 12:17. *\nAfei nso, ɔsomafo Paulo tuu Kristofo fo sɛ: “Momma akra nyinaa mmrɛbrɛ wɔn ho ase nhyɛ tumi a ɛwɔ anuonyam no ase. Na tumi biara nni hɔ sɛ nea efi Nyankopɔn; nanso tumi a ɛwowɔ hɔ no, Onyankopɔn na wahyɛ ato hɔ. Enti obiara a ɔne tumi no di asi no, ɔne nea Onyankopɔn ahyɛ ato hɔ di asi . . . Na sɛ woyɛ bɔne a, suro, na wonkura afoa no kwa; na wɔyɛ Onyankopɔn asomfo a wodi were de abufuw ba nea ɔyɛ bɔne no so.”—Romafo 13:1-4.\nEnti Yesu ne Paulo gye toom sɛ ɔhene anaa aban wɔ hokwan sɛ ɔtwe wɔn a wɔnyɛ nea wɔhwehwɛ sɛ wɔyɛ no aso. Asotwe bɛn sɛɛ? Helani nyansapɛfo Epictetus a ɔtraa ase wɔ afeha a edi kan ne nea ɛto so abien Y.B. mu no de mmuae biako ma sɛ: “Sɛ asɛm bi si mpofirim na ɔsraani bi fa w’afurum ba a, ma ɔmfa no nkɔ. Nsɔre ntia no, nnwiinwii, anyɛ saa a ɔbɛboro wo na wasan afa afurum no nso.”\nNanso, wɔ tete ne nnɛ nyinaa no, Kristofo te nka sɛ ɛtɔ da bi a wontumi mfa ahonim pa nyɛ nea aban hwehwɛ no. Ɛtɔ mmere bi a, ɔhaw kɛse fi mu ba. Wobu Kristofo binom kumfɔ. Afoforo da afiase mfe pii esiane sɛ wɔpoe sɛ wɔbɛyɛ nnwuma a wobu no sɛ ɛbɛma wɔayɛ wiase no fã nti. (Yesaia 2:4; Yohane 17:16; 18:36) Kristofo ate nka wɔ mmere foforo nso mu sɛ wobetumi ayɛ nea wɔka sɛ wɔnyɛ no. Sɛ nhwɛso no, Kristofo binom te nka sɛ wobetumi de ahonim pa ayɛ nnwuma a ɛnyɛ sraadi a wɔn mpɔtam hɔfo benya so mfaso wɔ nniso a wɔtow aba paw wɔn ase. Ɛno betumi ahwehwɛ sɛ wɔboa wɔn a wɔn mfe akɔ anim anaa wɔn a wɔadi dɛm, wɔbɛyɛ odumgyafo, wobesiesie mpoano, wɔbɛyɛ adwuma wɔ ahomegyebea, kwae mu anaa nhomakorabea ne nea ɛkeka ho.\nNokwarem no, tebea no gu ahorow wɔ aman ahorow mu. Enti, nea ɛbɛyɛ na Kristoni biara asi gyinae sɛ ɔbɛyɛ nea wɔhwehwɛ no anaasɛ ɔnyɛ no, ɛsɛ sɛ odi n’ahonim a ɔde Bible atete no akyi.\nNea Wɔhwehwɛ a Yɛbɛyɛ Ma Aboro So\nNnyinasosɛm a Yesu kyerɛkyerɛe sɛ yemfi yɛn pɛ mu nyɛ nneɛma a ɛfata no nkyerɛ sɛ yɛbɛyɛ nea aban hwehwɛ nkutoo na mmom nea nnipa ntam abusuabɔ hwehwɛ sɛ yɛyɛ da biara nso. Sɛ nhwɛso no, ebia obi a ɔwɔ wo so tumi bɛka sɛ yɛ biribi a worempɛ sɛ woyɛ nanso emmu Onyankopɔn mmara so. Wobɛyɛ w’ade dɛn? Ebia wobɛte nka sɛ ɔpɛ sɛ wode wo bere ne w’ahoɔden yɛ nneɛma a ntease nnim ma enti wo bo befuw. Eyi betumi de ɔtan aba mo ntam. Nanso, sɛ wode abufuw yɛ a, ɛremma wo koma ntɔ wo yam. Dɛn na ɛfata sɛ woyɛ? Yɛ nea Yesu kamfo kyerɛe no—yɛ boro nea ɔhwehwɛ no. Nyɛ nea ɔka sɛ yɛ no nkutoo na mmom yɛ nea ɛsen saa mpo. Fi wo pɛ mu yɛ. Sɛ wode adwene a ɛte saa yɛ a, ɛremma wonte nka sɛ ɔredi wo amim, na mmom wo ara wutumi fi wo pɛ mu yɛ nea wo pɛ.\nNhoma kyerɛwfo bi kae sɛ: “Nea afoforo hyɛ wɔn sɛ wɔnyɛ nkutoo na nnipa pii yɛ wɔ wɔn asetra mu. Wɔ wɔn fam no, asetra nyɛ anigye, bere biara na wɔabrɛ. Afoforo yɛ boro nea wɔhwehwɛ sɛ wɔyɛ no na wofi wɔn pɛ mu boa afoforo.” Nokwarem no, tebea pii hwehwɛ sɛ obi yɛ nea wɔhyɛ no sɛ ɔnyɛ no nkutoo—anaa ɔbɛyɛ aboro saa. Ebia obi ani begye ho sɛ ɔbɛka sɛ wɔmma ɔnyɛ nea ɔwɔ hokwan sɛ ɔyɛ nkutoo bere a wɔhyɛ no sɛ ɔnyɛ biribi no. Anaasɛ obenya osuahu a mfaso wɔ so sen biara bere a ofi ne pɛ mu yɛ boro nea wɔhyɛ no sɛ ɔnyɛ no. Eyi mu nea ɛwɔ he na woyɛ? Sɛ wubu nea woyɛ no sɛ nneɛma a wopɛ sɛ woyɛ na ɛnyɛ nnwuma kɛkɛ anaa nea ɛsɛ sɛ woyɛ a, wubetumi anya anigye kɛse na woasow aba pii.\nNa sɛ woyɛ obi a wowɔ tumi nso ɛ? Ɛda adi pefee sɛ ɛnkyerɛ ɔdɔ na saa ara na Kristosom nhwehwɛ sɛ wode wo tumi bɛhyɛ afoforo ma wɔayɛ nneɛma a wɔmpɛ sɛ wɔyɛ no. Yesu kae sɛ: “Wiase amanaman ahene di wɔn so sɛ awuranom, na wɔn mu akɛse no di wɔn so tumi.” Nanso Kristofo nyɛ saa. (Mateo 20:25, 26) Ɛwom sɛ kateeyɛ betumi ama wɔayɛ nea wopɛ de, nanso sɛ wɔde obu ne animtew yɛ nea ɛfata a woka sɛ wɔnyɛ no a, hwɛ abusuabɔ pa a ɛbɛtra mo nyinaa ntam! Yiw, krado a woayɛ sɛ wobɛyɛ aboro nea wɔhwehwɛ no betumi ama w’asetra atu mpɔn kɛse.\n^ nky. 18 Sɛ wopɛ nea ‘Kaesare de a wɔde bɛma Kaesare ne Onyankopɔn de a wɔde bɛma Onyankopɔn’ kyerɛ ma Kristofo ho nkyerɛkyerɛ mu nyinaa a, hwɛ May 1, 1996, Ɔwɛn-Aban no kratafa 15-20.\n[Adaka wɔ kratafa 25]\nNKURƆFO A WƆHYƐƐ WƆN MA WƆYƐƐ NEA WƆHWEHWƐ WƆ TETE\nMmara a wɔyɛ de siw nneɛma a wɔyɛ tra so no ma yehu sɛnea ebinom hyɛɛ afoforo ma wɔyɛɛ nea wɔpɛ maa wɔn. Wɔ 118 A.Y.B. mu no, Misraim Ptolemy Euergetes II hyɛɛ mmara sɛ ɛnsɛ sɛ n’aban mpanyimfo “hyɛ ɔman no muni biara ma ɔyɛ adwuma ma ankorankoro bi, anaa wogye wɔn anantwi (aggareuein) de di wɔn ankasa atirimpɔw bi ho dwuma.” Afei nso: “Ɛnsɛ sɛ obiara gyina biribiara so gye . . . ahyɛmma bi de yɛ n’ankasa biribi.” Romafo amrado Vergilius Capito gye toom wɔ asɛm bi a wɔkyerɛwee wɔ 49 Y.B. mu a ɛwɔ Great Oasis, Misraim Asɔredan Kɛse no mu no mu sɛ na asraafo no afa akwammɔne so agye afoforo nneɛma, na ɔhyɛe sɛ “ɛnsɛ sɛ obiara gye . . . biribiara, gye sɛ makyerɛw tumi krataa ama no.”\nWɔhyɛɛ Simon a ofi Kirene ma ɔyɛɛ adwuma\nAdansefo pii de mfe pii ada afiase wɔ Kristosom a wɔannyae no ho\nShare Share ‘Sɛ Wɔhyɛ Wo sɛ Yɛ Adwuma Bi A’\nw05 2/15 kr. 23-26\nAnwonwade Nokwasɛm Anaa Atosɛm?\nAnwonwade a Woahu!\nBerleburg Bible No\nYɛforo Kɔɔ Saba Kurow Bottom Mu\nKristofo A Moyɛ Nti Momma Mo Ani Nnye!\nYɛn Kristofo Agyiraehyɛde A Yɛbɛbɔ Ho Ban\nSo Wode Wo Ho Toto Afoforo Ho?\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM February 15, 2005\nShare Share ƆWƐN-ABAN—NEA ADESUA NSƐM WOM February 15, 2005\nƆWƐN-ABAN—NEA ADESUA NSƐM WOM February 15, 2005


Dɛn Nti na Onyankopɔn De ne Tumi Sɛe Ade? | Bɛn Yehowa\nKENKAN WƆ Afrikaans Albanian Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chiyao Croatian Czech Danish Dutch English Estonian Ewe Fijian Finnish French Ga Georgian German Greek Haitian Creole Hausa Hiligaynon Hindi Hungarian Igbo Iloko Indonesian Italian Japanese Kannada Kikongo Kikuyu Kiluba Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Macedonian Malagasy Malay Malayalam Maltese Myanmar Ndebele (Zimbabwe) Ndonga Niuean Norwegian Oromo Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Seychelles Creole Shona Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Tswana Turkish Twi Ukrainian Uruund Venda Vietnamese Xhosa Yoruba Zulu\nTumi a Ɛsɛe Ade—‘Yehowa Yɛ Ɔdɔmmarima’\n1-3. (a) Asiane bɛn na Israelfo no hyiae wɔ Misrifo no nsam? (b) Ɔkwan bɛn so na Yehowa ko maa ne nkurɔfo?\nNÁ WƆAKA Israelfo no ahyem—na wɔaka abotan a wontumi mforo ne ɛpo a wontumi ntwa ntam. Ná Misrifo asraafo, awudifo atirimɔdenfo no taa wɔn so denneennen a na wɔasi wɔn bo sɛ wɔbɛtɔre wɔn ase. * Nanso, Mose hyɛɛ Onyankopɔn nkurɔfo no nkuran sɛ wɔmmpa abaw. Ɔmaa wɔn awerɛhyem sɛ: “[Yehowa, NW] bɛko ama mo.”—Exodus 14:14.\n2 Ɛno mpo no, ɛda adi sɛ Mose su frɛɛ Yehowa, na Onyankopɔn gyee so sɛ: “Ɛdɛn na wusu frɛ me? . . . Ma wo poma no so, na teɛ wo nsa ɛpo no so, na bae mu.” (Exodus 14:15, 16) Wo de yɛ nsɛm a efii ase sisii no ho mfonini hwɛ. Yehowa hyɛɛ ne bɔfo bi ntɛm ara, na omununkum dum no kodii wɔn akyi, ebia emu trɛw yɛe sɛ ɔfasu siw Misrifo no kwan a na wɔbɛfa so atow ahyɛ Israelfo so no. (Exodus 14:19, 20; Dwom 105:39) Mose teɛɛ ne nsa. Mframa a ano yɛ den paee ɛpo no mu. Ɛbɛyɛ sɛ nsu no kyenkyenee gyinae sɛ afasu, na ɛpaee kwan a emu trɛw a ɔman mũ no nyinaa betumi afa so!—Exodus 14:21; 15:8.\n3 Bere a Farao hyiaa tumi a wɔdaa no adi wɔ saa kwan yi so no, na anka ɛsɛ sɛ ɔma n’asraafo no san wɔn akyi. Mmom, ɔhantanfo Farao kae sɛ wɔntow nhyɛ wɔn so. (Exodus 14:23) Misrifo no de ahopere tiw wɔn sii ɛpo bun no mu, nanso ankyɛ na wɔn ntua no yɛɛ basaa bere a wɔn nteaseɛnam no anan fii ase hunhuanee no. Bere a Israelfo no duu nsu no agya dwoodwoo no, Yehowa hyɛɛ Mose sɛ: “Teɛ wo nsa ɛpo no so, na nsu no nsan mmra Misrifo ne wɔn nteaseɛnam ne wɔn apɔnkɔfo no so.” Nsu a adan afasu no bubui kataa Farao ne ne dɔm no so!—Exodus 14:24-28; Dwom 136:15.\nYehowa daa ne ho adi sɛ ‘ɔdɔmmarima’ wɔ Ɛpo Kɔkɔɔ no ho\n4. (a) Yehowa daa ne ho adi dɛn wɔ Ɛpo Kɔkɔɔ no ho? (b) Ɔkwan bɛn so na ebinom betumi ayɛ wɔn ade wɔ Yehowa ho a ɔdaa no adi wɔ saa kwan yi so no ho?\n4 Gye a wogyee Israel man no wɔ Ɛpo Kɔkɔɔ no mu no yɛɛ abakɔsɛm mu asɛm a ɛho hia a ɛfa sɛnea Onyankopɔn ne adesamma di no ho. Yehowa daa ne ho adi sɛ ɔyɛ “dɔmmarima” wɔ hɔ. (Exodus 15:3) Nanso, ɔkwan bɛn so na woyɛ w’ade wɔ nea wɔaka afa Yehowa ho yi ho? Nokwarem no, akodi ama adesamma adi yaw ahu amane kɛse. So ebetumi aba sɛ Onyankopɔn tumi a ɔde sɛe ade no yɛ nea ɛma wobɔ hu sen sɛ ɛbɛhyɛ wo nkuran ma woabɛn no?\nOnyankopɔn Akodi ne Nnipa Akodi\n5, 6. (a) Dɛn nti na ɛfata sɛ wɔfrɛ Onyankopɔn ‘asafo Yehowa’? (b) Ɔkwan bɛn so na Onyankopɔn akodi yɛ soronko wɔ nnipa akodi ho?\n5 Wɔbɔ Onyankopɔn abodin bɛyɛ mpɛn ahasa wɔ Hebri Kyerɛwnsɛm no mu ne mpɛn abien wɔ Kristofo Hela Kyerɛwnsɛm no mu sɛ ‘asafo Yehowa.’ (1 Samuel 1:11) Sɛ́ Otumfo Pumpuni no, Yehowa di abɔfo dɔm asafo so. (Yosua 5:13-15; 1 Ahene 22:19) Tumi a asafo yi wɔ a wɔde sɛe ade no yɛ nwonwa. (Yesaia 37:36) Ɛnyɛ anigye sɛ yebesusuw nnipa a wɔsɛe wɔn ho. Nanso, ɛsɛ sɛ yɛkae sɛ Onyankopɔn akodi nte sɛ nnipa akodi a enni nnyinaso no. Ebia asraafo ne amammui akannifo bɛbɔ mmɔden akyerɛ sɛ wɔn ntua wɔ nnyinaso pa. Nanso, anibere ne pɛsɛmenkominya na ɛma nnipa di ako bere nyinaa.\n6 Nea ɛne no bɔ abira no, ɛnyɛ nkate a enni nnyinaso na ɛma Yehowa yɛ ade. Deuteronomium 32:4 ka sɛ: “Ɔbotan no, n’adeyɛ yɛ pɛ, na n’akwan nyinaa yɛ trenee; ɔyɛ nokware Nyankopɔn na nkontompo nni no mu; ɔtreneeni ne teefo ne no.” Onyankopɔn Asɛm kasa tia abufuhyew, atirimɔdensɛm, ne basabasayɛ. (Genesis 49:7; Dwom 11:5) Enti Yehowa nyɛ biribi a enni nnyinaso. Ɔntaa mfa ne tumi a ɛsɛe ade no nni dwuma, na ɔde di dwuma bere a ɛno ne ade a ɛfata paa sɛ ɔyɛ. Ɛte sɛ nea ɔnam ne diyifo Hesekiel so kae no: “So ɔpɛ na mepɛ ɔbɔnefo wu? [Yehowa, NW] Nyankopɔn asɛm ni; so ɛnyɛ́ sɛ ɔsan fi ne kwan so na onya nkwa na mepɛ?”—Hesekiel 18:23.\n7, 8. (a) Dɛn na Hiob dii mfomso ka faa n’amanehunu no ho? (b) Ɔkwan bɛn so na Elihu teɛɛ Hiob nsusuwii so wɔ eyi mu? (d) Dɛn na yebetumi asua afi Hiob suahu no mu?\n7 Ɛnde, dɛn nti na Yehowa de tumi a ɛsɛe ade no di dwuma? Ansa na yebebua no, ɛsɛ sɛ yɛkae ɔtreneeni Hiob. Satan twaa mpoa sɛ ebia Hiob—nokwarem no, onipa biara—bekura ne mudi mu wɔ sɔhwɛ mu anaa. Yehowa buaa saa mpoatwa no denam ma a ɔmaa Satan sɔɔ Hiob hwɛe no so. Ne saa nti, Hiob yaree, ɔhweree n’ahode, na ɔhweree ne mma. (Hiob 1:1–2:8) Bere a na Hiob nnim nea ɛrekɔ so no ho hwee no, odii mfomso kae sɛ n’amanehunu no yɛ Onyankopɔn asotwe a ɛnteɛ a aba ne so. Obisaa Onyankopɔn nea enti a Wayɛ no ‘ade a ɔne no anya,’ ne ne “tamfo,” no ho asɛm.—Hiob 7:20; 13:24.\n8 Aberante bi a ne din de Elihu daa mfomso a ɛwɔ Hiob nsusuwii mu no adi sɛ: “Woka sɛ: Me trenee sen Onyankopɔn de.” (Hiob 35:2) Yiw, nyansa nnim sɛ yebesusuw sɛ yenim biribi sen Onyankopɔn, anaasɛ yebenya adwene sɛ wayɛ ade wɔ ɔkwan a ɛmfata so. Elihu kae sɛ: “Ɛmpare Onyankopɔn sɛ obedi asɛmmɔne, na Otumfoɔ bedi amumɔyɛsɛm.” Akyiri yi, ɔkae sɛ: “Otumfoɔ de, yenhu no, ɔyɛ tumi mu ɔkɛse, na ɔrenkyea atemmu ne trenee a ɛdɔɔso.” (Hiob 34:10; 36:22, 23; 37:23) Yebetumi anya ahotoso sɛ sɛ Onyankopɔn ko a, na ɔwɔ nnyinasosɛm a ɛfata a ɔde yɛ saa. Bere a ɛno wɔ yɛn adwenem no, ma yɛnhwehwɛ nneɛma a enti ɛtɔ mmere bi a asomdwoe Nyankopɔn no dan ɔkofo no mu.—1 Korintofo 14:33.\nNea Enti a Asomdwoe Nyankopɔn no Di Ako\n9. Dɛn nti na asomdwoe Nyankopɔn no di ako?\n9 Bere a Mose kamfoo Onyankopɔn sɛ “dɔmmarima” wiei no, ɔkae sɛ: “Hena na ɔte sɛ wo, [Yehowa, NW], wɔ anyame mu? Hena na ɔte sɛ wo, kronkronyɛ mu onuonyamfo.” (Exodus 15:11) Odiyifo Habakuk kyerɛw saa ara sɛ: “Wo a w’aniwa yɛ kronkron a wuntumi nhwɛ bɔne na wuntumi nhwɛ ɔhaw.” (Habakuk 1:13) Ɛwom sɛ Yehowa yɛ ɔdɔ Nyankopɔn, nanso ɔyɛ Onyankopɔn a ɔyɛ kronkron, ɔpɛ trenee, na obu atɛntrenee nso. Ɛtɔ mmere bi a su a ɛtete saa no hyɛ no ma ɔde ne tumi a ɛsɛe ade no di dwuma. (Yesaia 59:15-19; Luka 18:7) Enti sɛ Onyankopɔn di ako a, ɔnsɛe ne kronkronyɛ no. Mmom no, esiane sɛ ɔyɛ kronkron nti na odi ako.—Exodus 39:30.\n10. (a) Bere bɛn ne ɔkwan bɛn so na ɛho behiae sɛ Onyankopɔn di ako nea edi kan? (b) Ɔkwan bɛn so nkutoo na wɔnam betumi ayi ɔtan a wɔkaa ho asɛm siei wɔ Genesis 3:15 no afi hɔ, na mfaso ahorow bɛn na adesamma atreneefo benya?\n10 Susuw tebea a ɛsɔree bere a nnipa baanu a wodi kan, Adam ne Hawa, tew atua tiaa Onyankopɔn no ho hwɛ. (Genesis 3:1-6) Sɛ Yehowa maa wɔn amumɔyɛ no ho kwan a, anka ɔsɛee n’akasa gyinabea sɛ Amansan Hene no. Sɛ́ trenee Nyankopɔn no, na ɛsɛ sɛ obu wɔn kumfɔ. (Romafo 6:23) Wɔ Bible mu nkɔmhyɛ a edi kan mu no, ɔka siei sɛ ɔtan bɛda n’ankasa asomfo ne “ɔwɔ” no, Satan, akyidifo ntam. (Adiyisɛm 12:9; Genesis 3:15) Awiei koraa no, Satan a wɔbɛpɛtɛw no nkutoo so na wɔnam betumi ayi ɔtan yi afi hɔ. (Romafo 16:20) Nanso, saa atemmu no de nhyira pii bɛbrɛ adesamma atreneefo, na wɔayi Satan nkɛntɛnso afi asase so, na abɔ kwan ama wiase nyinaa paradise aba. (Mateo 19:28) Enkosi saa bere no, wɔn a wɔagyina Satan afã no bɛkɔ so ayɛ asiane ama Onyankopɔn nkurɔfo wɔ honam fam ne honhom fam yiyedi mu. Ɛtɔ mmere bi a na ɛsɛ sɛ Yehowa de ne ho gye nsɛm mu.\nOnyankopɔn Yɛ Ade De Yi Abɔnefosɛm Fi Hɔ\n11. Dɛn nti na Onyankopɔn hui sɛ ɛsɛ sɛ ɔde wiase nyinaa nsuyiri ba?\n11 Ne ho a ɔde gye nsɛm mu saa no ho nhwɛso ne Noa bere so Nsuyiri no. Genesis 6:11, 12 ka sɛ: “Na asase asɛe wɔ Onyankopɔn anim, na anuɔden ahyɛ asase so ma. Na Onyankopɔn huu asase, na hwɛ, asɛe, efisɛ ɔhonam nyinaa asɛe wɔn kwan wɔ asase so.” So na Onyankopɔn bɛma abɔnefo asɛe abrabɔ pa kakra a na aka wɔ asase so no koraa? Dabi. Yehowa tee nka sɛ ɛsɛ sɛ ɔde wiase nyinaa nsuyiri ba beyi basabasayɛfo ne ɔbrasɛefo fi asase so.\n12. (a) Dɛn na Yehowa ka siei faa Abraham “aseni” no ho? (b) Dɛn nti na na ɛsɛ sɛ wɔtɔre Amorifo no ase?\n12 Saa ara na atemmu a Onyankopɔn de baa Kanaanfo so no te. Yehowa daa no adi sɛ Abraham mu na “aseni” bi a asaase so mmusuakuw nyinaa bɛfa ne so anya nhyira befi aba. Nea ɛne saa atirimpɔw no hyia no, Onyankopɔn hyɛe sɛ ɔde Kanaan asase, asase a na nkurɔfo a wɔfrɛ wɔn Amorifo te so no bɛma Abraham asefo. Ɔkwan bɛn so na na Onyankopɔn bedi bem wɔ tu a na obetu saa nkurɔfo yi afi wɔn asase so no ho? Yehowa ka siei sɛ na tu a wobetu wɔn no bɛba bɛyɛ mfirihyia 400 akyi—kosi sɛ “Amorifo amumɔyɛ” ‘bewie du.’ * (Genesis 12:1-3; 13:14, 15; 15:13, 16; 22:18) Saa bere no mu no, Amorifo no bra sɛe kɔɔ akyiri. Kanaan bɛyɛɛ asase a abosonsom, mogyahwiegu, ne nna mu ɔbrasɛe ahyɛ so ma. (Exodus 23:24; 34:12, 13; Numeri 33:52) Asase no sotefo kunkum mmofra mpo wɔ ogya mu de bɔɔ afɔre. So na Onyankopɔn a ɔyɛ kronkron no bɛma ne nkurɔfo ahu abɔnefosɛm a ɛte saa? Dabi! Ɔkae sɛ: “Asase no so agu fi, enti na meretua ɛso amumɔyɛ no so ka, na asase no afe ɛsotefo no.” (Leviticus 18:21-25) Nanso, Yehowa ankunkum nkurɔfo no mu nnipa pa amfra abɔnefo no. Wɔansɛe Kanaanfo a na wɔpɛ nkwa te sɛ Rahab ne Gibeonfo no.—Yosua 6:25; 9:3-27.\nƆko Ma Ne Din\n13, 14. (a) Dɛn nti na na ɛsɛ sɛ Yehowa tew ne din ho? (b) Ɔkwan bɛn so na Yehowa yii ahohorabɔ fii ne din so?\n13 Esiane sɛ Yehowa yɛ kronkron nti, ne din yɛ kronkron. (Leviticus 22:32) Yesu kyerɛɛ n’asuafo sɛ wɔmmɔ mpae sɛ: “Wo din ho ntew.” (Mateo 6:9) Eden atuatew no guu Onyankopɔn din ho fĩ, na ɛmaa asɛm baa Onyankopɔn dibea ne ɔkwan a ɔfa so di tumi ho. Ná Yehowa ntumi mmu n’ani ngu ntwiri ne atuatew a ɛte saa so da. Ná ɛsɛ sɛ ɔtew ne din a wɔahura ho no ho.—Yesaia 48:11.\n14 Susuw Israelfo no ho bio. Bere tenten a na wɔyɛ nkoa wɔ Misraim no, na ɛte sɛ nea bɔ a Onyankopɔn hyɛɛ Abraham sɛ N’asefo so na asase so mmusuakuw nyinaa bɛfa anya nhyira no remma mu. Nanso, Yehowa nam gye a ogyee wɔn na ɔhyehyɛɛ wɔn sɛ ɔman no so yii ahohorabɔ fii ne din so. Enti, odiyifo Daniel kaa eyi ho asɛm wɔ mpaebɔ mu sɛ: “[Yehowa, NW] yɛn Nyankopɔn a wode nsa a ɛyɛ den yii wo man fii Misraim asase so de agye din.”—Daniel 9:15.\n15. Dɛn nti na Yehowa gyee Yudafo no fii Babilon nnommumfa mu?\n15 Nea ɛyɛ nwonwa no, Daniel bɔɔ saa mpae yi wɔ bere a na Yudafo no hia sɛ Yehowa yɛ biribi bio esiane ne din nti no. Saa bere yi na Yudafo asoɔdenfo no wɔ nnommumfa mu wɔ Babilon. Na wɔn ankasa ahenkurow, Yerusalem, adan amamfõ. Ná Daniel nim sɛ Yudafo no a wɔbɛsan ama wɔakɔ wɔn kurom no bɛtew Yehowa din ho. Enti, Daniel bɔɔ mpae sɛ: ‘Yehowa, fafiri, Yehowa, yɛ aso na yɛ! Ntwentwɛn wo nan ase, ma ensiane wo, me Nyankopɔn ara nti, na wo din na wɔabɔ, wo kurow ne wo man so.’—Daniel 9:18, 19.\nƆko Ma Ne Nkurɔfo\n16. Kyerɛkyerɛ nea enti a hia a na ɛho hia Yehowa sɛ ɔbɛko ama ne din no nkyerɛ sɛ onni tema na ɔnyɛ ɔhopɛfo no mu.\n16 So hia a na ɛho hia Yehowa sɛ ɔbɛko ama ne din no kyerɛ sɛ na onni tema, na na ɔyɛ ɔhopɛfo? Dabi, efisɛ ɔnam ade a ɔyɛ maa ɛne ne kronkronyɛ ne atɛntrenee a ɔpɛ hyiae no so bɔɔ ne nkurɔfo ho ban. Fa Genesis ti 14 sɛ nhwɛso. Ɛhɔ na yɛkenkan ahemfo baanan a wotuu sa a wɔfaa Abraham wɔfase Lot, ne n’abusua nnommum no ho asɛm. Ɛdenam Onyankopɔn mmoa so no, Abraham dii asraafo dɔm a wɔn ho yɛ den koraa no so nkonim ma ɛyɛɛ nwonwa! Ebetumi aba sɛ nkonim yi ho asɛm no ne nea edi kan a wɔyɛɛ ho kyerɛwtohɔ wɔ ‘Yehowa akodi nhoma no mu,’ na ɛda adi sɛ na ɛno nso yɛ nhoma a wɔkyerɛw akodi bi a wɔanyɛ ho kyerɛwtohɔ wɔ Bible mu no ho nsɛm wom. (Numeri 21:14) Na nkonim pii bedidi so aba.\n17. Dɛn na ɛkyerɛ sɛ bere a Israelfo duu Kanaan asase no so no Yehowa ko maa wɔn? Ma nhwɛso ahorow.\n17 Aka kakra ma Israelfo adu Kanaan asase no so no, Mose maa wɔn awerɛhyem sɛ: “[Yehowa, NW] mo Nyankopɔn a odi mo anim no, ɔno na ɔbɛko ama mo, sɛnea ɔyɛ maa mo Misraim wɔ mo anim no ara.” (Deuteronomium 1:30; 20:1) Nokwarem no, Yehowa ko maa ne nkurɔfo fi Mose dedifo, Yosua so, toaa so kɔɔ Atemmufo no bere so ne Yuda ahemfo anokwafo no nniso mu, na ɔma wodii wɔn atamfo so nkonim ahorow a ɛyɛ nwonwa.—Yosua 10:1-14; Atemmufo 4:12-17; 2 Samuel 5:17-21.\n18. (a) Dɛn nti na yebetumi de aseda ama sɛ Yehowa nsakrae? (b) Sɛ ɔtan a wɔaka ho asɛm wɔ Genesis 3:15 no du ne mpɔmpɔn so a, dɛn na ebesi?\n18 Yehowa nsakrae; na saa ara nso na n’atirimpɔw a ɛne sɛ ɔbɛma okyinnsoromma yi ayɛ paradise a asomdwoe wom no nsakrae. (Genesis 1:27, 28) Onyankopɔn da so kyi abɔnefosɛm. Bere koro no ara, ɔdɔ ne nkurɔfo yiye, na obedi ama wɔn nnansa yi ara. (Dwom 11:7) Nokwarem no, ɔtan a wɔkaa ho asɛm wɔ Genesis 3:15 no rebedu ne mpɔmpɔn so a ɛyɛ nwonwa na basabasayɛ wom nnansa yi ara. Nea ɛbɛyɛ na Yehowa atew ne din ho na wabɔ ne nkurɔfo ho ban no, ɔbɛda ne ho adi bio sɛ “dɔmmarima”!—Sakaria 14:3; Adiyisɛm 16:14, 16.\n19. (a) Ma mfatoho fa kyerɛ nea enti a dwuma a Onyankopɔn de tumi a ɛsɛe ade di no betumi ama yɛabɛn no. (b) Nkɛntɛnso bɛn na ɛsɛ sɛ ɔpɛ a Onyankopɔn wɔ sɛ obedi ako no nya wɔ yɛn so?\n19 Susuw mfatoho bi ho hwɛ: Fa no sɛ aboa bɔne bi atow ahyɛ ɔbarima bi abusua so, ɛnna ɔbarima no kɔboa kum aboa bɔne no. So wobɛhwɛ kwan sɛ adeyɛ yi bɛma ne yere ne ne mma atwe wɔn ho afi ne ho? Dabida, wobɛhwɛ kwan sɛ ayamye mu a ofi daa ɔdɔ adi kyerɛɛ wɔn no bɛka wɔn koma. Saa ara na ɛnsɛ sɛ dwuma a Onyankopɔn de tumi a ɛsɛe ade di no ma yɛtwe yɛn ho fi ne ho. Ɛsɛ sɛ ɔpɛ mu a ofi ko bɔ yɛn ho ban no ma ɔdɔ a yɛwɔ ma no no mu yɛ den. Ɛsɛ sɛ obu a yɛwɔ ma ne tumi a enni ano no nso mu yɛ den. Enti, yebetumi de ‘fɛre ne ahodaso asom Onyankopɔn sɛnea ɛsɔ n’ani.’—Hebrifo 12:28.\nBɛn ‘Ɔdɔmmarima’ No\n20. Sɛ yɛkenkan Bible kyerɛwtohɔ a ɛfa Onyankopɔn akodi ho na ebia yɛnte ase nwie a, ɛsɛ sɛ yɛyɛ yɛn ade dɛn wɔ ho, na dɛn ntia?\n20 Nokwarem no, ɛdefa Onyankopɔn akodi ho no, ɛnyɛ ako no mu biara na Bible no de ho nkyerɛkyerɛmu nyinaa a ɛfa nea enti a Yehowa dii ho no ma. Nanso yɛn adwene betumi asi yɛn pi wɔ eyi ho bere nyinaa: Yehowa mfa tumi a ɛsɛe ade nni dwuma wɔ ɔkwan a ɛnteɛ, enni nnyinaso, na atirimɔden wom so da. Mpɛn pii no, susuw a yebesusuw Bible mu kyerɛwtohɔ anaa nsɛm bi a ɛfa asɛm no ho ho no betumi aboa yɛn ma yɛahu nneɛma ani so yiye. (Mmebusɛm 18:13) Sɛ yɛannya ɛho nsɛm nyinaa mpo a, Yehowa ho nsɛm pii a yebesua ne ne su ahorow a ɛsom bo ho a yebesusuw no betumi aboa yɛn ma yɛadi adwenem naayɛ biara a ɛbɛsɔre so. Sɛ yɛyɛ eyi a, yebehu sɛ yɛwɔ nneɛma pii a yebegyina so anya yɛn Nyankopɔn Yehowa mu ahotoso.—Hiob 34:12.\n21. Bere a ɛtɔ mmere bi a Yehowa yɛ ‘ɔdɔmmarima’ no, dɛn na ɛwɔ ne komam?\n21 Ɛwom sɛ ɛtɔ da bi a, Yehowa yɛ ‘ɔdɔmmarima,’ nanso eyi nkyerɛ sɛ ɔko ho nsɛm ahyɛ ne koma ma. Wɔ Hesekiel anisoadehu a ɛfa ɔsoro teaseɛnam ho mu no, wɔyɛɛ Yehowa ho mfonini sɛ wasiesie ne ho a ɔrekɔko atia n’atamfo. Nanso, Hesekiel hui sɛ nyankontɔn—asomdwoe ho sɛnkyerɛnne—atwa Onyankopɔn ho ahyia. (Genesis 9:13; Hesekiel 1:28; Adiyisɛm 4:3) Ɛda adi pefee sɛ, Yehowa dwo na ɔpɛ asomdwoe. Ɔsomafo Yohane kyerɛwee sɛ: “Onyankopɔn ne dɔ.” (1 Yohane 4:8) Yehowa su ahorow no nyinaa kari pɛ. Ɛnde, hwɛ hokwan a yɛanya sɛ yebetumi abɛn Onyankopɔn a ɔwɔ dɔ na ɔwɔ tumi a ɛte saa no!\n^ nky. 1 Sɛnea Yudani abakɔsɛm kyerɛwfo Josephus kyerɛ no, “nteaseɛnam 600, apɔnkɔsotefo 50,000 ne anammɔnmufo a wɔdɔɔso yiye a wɔn dodow bedu 200,000 na na wɔtaa” Hebrifo no.—Jewish Antiquities,II, 324 [xv, 3].\n^ nky. 12 Ɛda adi sɛ, asɛm “Amorifo” a wɔde di dwuma wɔ ha no fa Kanaanfo nyinaa ho.—Deuteronomium 1:6-8, 19-21, 27; Yosua 24:15, 18.\nNsɛmmisa a Ɛsɛ sɛ Wususuw Ho\n2 Ahene 6:8-17 Ɔkwan bɛn so na dwuma a Onyankopɔn di sɛ ‘asafo Yehowa’ no betumi ahyɛ yɛn den wɔ ahohia bere mu?\nHesekiel 33:10-20 Ansa na Yehowa de tumi a ɛsɛe ade bedi dwuma no, hokwan bɛn na ofi mmɔborohunu mu de ma wɔn a wobu ne mmara so no?\n2 Tesalonikafo 1:6-10 Ɔkwan bɛn so na abɔnefo sɛe a ɛreba no bɛma Onyankopɔn asomfo anokwafo ho atɔ wɔn?\n2 Petro 2:4-13 Dɛn na ɛma Yehowa de tumi a ɛsɛe ade no di dwuma, na asuade ahorow bɛn na adesamma nyinaa nya fi mu?


Начало 30 CARST - 1 Mose 30 ASCB\n1Ɛberɛ a Rahel hunuu sɛ ɔne Yakob nwo no, nʼani beree ne nuabaa no. Enti, ɔka kyerɛɛ Yakob sɛ, “Sɛ wo ne me anwo mma a, mɛwu!”\n2Yakob bo fuu Rahel, ma ɔkaa sɛ, “Meyɛ Onyankopɔn? Ɔno na wasi wo yafunu ano.”\n3Ɛnna Rahel ka kyerɛɛ Yakob sɛ, “Mʼafenaa Bilha nie, wo ne no nkɔda, na ɔnwo mma me, na ɛnam ne so ama me nso manya abusua.”\n4Enti, Rahel de nʼafenaa Bilha maa Yakob wareeɛ. Yakob ne no daeɛ. 5Ɔnyinsɛn, woo babarima maa Yakob. 6Na Rahel kaa sɛ, “Onyankopɔn adi mʼasɛm ama me. Wate mʼadesrɛ ama me ɔbabarima.” Ne saa enti, ɔtoo no edin Dan a asekyerɛ ne, “Onyankopɔn adi mʼasɛm ama me.”\n7Rahel afenaa Bilha nyinsɛnee bio, woo ɔbabarima a ɔtɔ so mmienu maa Yakob. 8Na Rahel kaa sɛ, “Me ne me nua Lea adi yɛn ho aperedie na madi nkonim.” Ɛno enti, ɔtoo abɔfra no edin Naftali a asekyerɛ ne, “Mʼakodie.”\n9Ɛberɛ a Lea hunuu sɛ nʼawoɔ ate kɔ no, ɔno nso de nʼafenaa Silpa maa Yakob wareeɛ. 10Lea afenaa Silpa woo ɔbabarima maa Yakob. 11Na Lea kaa sɛ, “Akrayɛ bɛn nie.” Enti, ɔtoo abɔfra no edin Gad a asekyerɛ ne, “Asi me yie.”\n12Lea afenaa Silpa woo ɔbabarima a ɔtɔ so mmienu maa Yakob. 13Na Lea kaa sɛ, “Mʼani agye! Afei deɛ, mmaa no bɛfrɛ me anigyeɛ.” Enti, ɔtoo no edin Aser a asekyerɛ ne “Anigyeɛ.”\n14Ayuotwaberɛ mu ɛda bi, Ruben kɔɔ afuom kɔhunuu afifideɛ bi a wɔfrɛ no dudaim. Ɔde bi brɛɛ ne maame Lea. Rahel ka kyerɛɛ Lea sɛ, “Mesrɛ wo, ma me wo ba no dudaim30.14 dudaim: Yei ne sɛdeɛ wɔfrɛ dua no wɔ Hebri kasa mu. no bi.”\n15Nanso, Lea de abufuo buaa sɛ, “Woabɛgye me kunu akyiri no, woresane abɛgye me ba dudaim a ɔde abrɛ me no bi apaa so?”\nNa Rahel de awerɛhoɔ kaa sɛ, “Ɛyɛ, ɛnneɛ, Yakob mmɛda wo nkyɛn ɛnnɛ anadwo yi, na ma me dudaim no bi.”\n16Enti, ɛda no anwummerɛ a Yakob firi afuom reba no, Lea kɔhyiaa no, ka kyerɛɛ no sɛ, “Ɛsɛ sɛ wobɛda me nkyɛn ɛnnɛ anadwo yi, ɛfiri sɛ, mede me ba dudaim atɔ wo.” Enti, Yakob kɔdaa Lea nkyɛn anadwo no.\n17Onyankopɔn tiee Lea mpaeɛbɔ, na ɔnyinsɛn, woo ɔbabarima a ɔtɔ so enum maa Yakob. 18Na Lea kaa sɛ, “Mede mʼafenaa Silpa maa me kunu Yakob no, Onyankopɔn adom me.” Enti, wɔtoo abɔfra no edin Isakar a asekyerɛ ne “Akyɛdeɛ.”\n19Lea sane nyinsɛnee bio, na ɔwoo ne babarima a ɔtɔ so nsia maa Yakob. 20Enti, Lea kaa sɛ, “Onyankopɔn akyɛ me akyɛdeɛ a ɛsom bo yie. Afei deɛ, manya me kunu anim animuonyam. Ɔde obuo ne anidie bɛma me, ɛfiri sɛ, mawo mmammarima baasia ama no. Enti, ɔtoo abarimaa no edin Sebulon a, asekyerɛ ne Animuonyam.”\n21Akyire no, Lea woo ɔbabaa too no edin Dina.\n22Afei, Onyankopɔn kaee Rahel, tiee ne mpaeɛbɔ, buee nʼawotwaa ano. 23Rahel nyinsɛne, woo ɔbabarima, na ɔkaa sɛ, “Afei deɛ, Onyankopɔn apepa mʼanimguaseɛ, ama me nso mawo ɔba.” 24Rahel too ne ba no edin Yosef a asekyerɛ ne “Awurade mfa ɔbabarima baako nka me ho.”\n25Rahel woo Yosef no, ankyɛre na ɛda koro bi, Yakob ka kyerɛɛ Laban sɛ, “Mepɛ sɛ mesane kɔ mʼankasa mʼasase so ne me fie enti, mesrɛ wo, gya me ɛkwan na menkɔ, 26Fa me yerenom ne me mma a wɔn enti mebɛsom wo no ka ho. Wʼankasa ara wonim ɔsom pa a masom wo.”\n27Laban buaa sɛ, “Mesrɛ wo, nkɔ nnya me. Makɔ abisa ahunu sɛ, nhyira dodoɔ a manya yi nyinaa firi te a wote me nkyɛn yi so.” 28Laban ka kaa ho sɛ, “Kyerɛ me akatua biara a wobɛgye, na mɛtua.”\n29Yakob buaa Laban sɛ, “Wʼankasa wonim som a masom wo, ne sɛdeɛ mahwɛ wʼanantwie ne wo nnwan ama wɔn ase afɛe afa. 30Wʼahodeɛ kakra a na wowɔ ɛberɛ a mebaeɛ no, ɛnnɛ, adɔɔso, abu so. Biribiara a meyɛ maa wo no nso, Awurade ahyira so. Na me nso, ɛberɛ bɛn na mɛtumi apɛ biribi de agya mʼabusuafoɔ?”\n31Laban bisaa Yakob sɛ, “Akatua ahe na memfa mma wo?”\nYakob nso buaa sɛ, “Mma me hwee, na mmom, sɛ wobɛyɛ mʼabisadeɛ baako pɛ yi ama me deɛ a, mɛkɔ so ayɛn wo mmoa no. 32Ɛnnɛ, ma menkɔhwehwɛ wo mmoa no nyinaa mu, na mennyi odwan biara a ne ho yɛ ntokontrama, odwan ba biara a ɔyɛ tuntum ne abirekyie biara a ɔyɛ ntokontrama. Yeinom na ɛbɛyɛ mʼakatua. 33Yei bɛma woahunu sɛ, medi nokorɛ anaa menni nokorɛ. Sɛ wohunu nnwan anaa mmirekyie a wɔyɛ fufuo, na wɔnyɛ ntokontrama wɔ me mmoa no mu a, na ɛkyerɛ sɛ mawia wɔn afiri wo deɛ mu.”\n34Laban buaa Yakob sɛ, “Ɛyɛ, yɛ no sɛdeɛ woaka no.” 35Ɛda no ara, Laban yiyii nnwennini a wɔyɛ ntokontrama no nyinaa ne nnwammedeɛ a wɔyɛ ntokontrama no nso; mmoa no mu biara a fufuo wɔ ne ho ne odwan ba biara a ɔyɛ tuntum no, ɔde wɔn kɔmaa ne mmammarima. 36Na Laban mma no faa mmoa no, de wɔn twaa nnansa ɛkwan, firii baabi a na Yakob wɔ hɔ. Saa ɛberɛ no mu, Yakob tenaa hɔ, hwɛɛ Laban nnwan no.\n37Na Yakob faa saa nnua yi: ɔsɛsɛ, ɛdwono ne ɔkyɛnkyɛn mman mono, yiyii ho akamakam, ma ɛkɔtoo dua kwatii no. 38Afei, ɔde mman mono a wayiyi ho no nyinaa guguu mmoa no adidi nnaka mu, sɛdeɛ ɛba sɛ, mmoa no ba sɛ wɔrebɛnom nsuo no bi a, wɔbɛhunu. Saa ɛberɛ no na anini no foro abereɛ no. 39Enti, sɛ mmoa no hyia mu wɔ dua mman ntokontrama no ho, na wɔnyinsɛn na wɔwowo a, wɔn mma no ho yɛ ntokontrama. 40Ɔnam saa ɛkwan yi so yii Laban nnwankuo no mu abereɛ no guu faako, ma ɛkaa anini no. Na ɔmaa wɔne Yakob nnwan a wɔyɛ tuntum no hyiaa mu. Saa ɛkwan yi so na ɔfa gyinaa ne nnwankuo firii Laban deɛ mu. 41Ɛduru ɛberɛ a nnwammedeɛ a wɔwɔ ahoɔden no pɛ sɛ wɔhyia nnwennini no a, Yakob de mman a wayiyi ho akamakam no gu wɔn anim. 42Nanso, wanyɛ nnwan abereɛ a wɔyɛ mmerɛ no saa. Enti, nnwammaa a wɔnni ahoɔden no bɛyɛɛ Laban dea, ɛnna wɔn a wɔwɔ ahoɔden no nso bɛyɛɛ Yakob dea. 43Ɛnam yei so maa Yakob nyaa ne ho tam. Ɔnyaa mmoa, mfenaa, nkoa, nyoma ne mfunumu bebree.\nASCB : 1 Mose 30


BERE a Yesu wie oguan ne drakma a ɛyerae ho bɛ a obu kyerɛɛ Farisifo no akyi bere tiaa bi no, ɔde bɛ foforo toa so; na eyi fa agya bi a ɔwɔ ɔdɔ ne sɛnea ɔne ne mmabarima baanu a wɔn mu biara wɔ mfomso a anibere wom di no ho.\nNea odi kan no ne ne babarima kumaa a ɔne bɛ no mu onipa titiriw no. Ogye n’agyapade na n’agya de ma no a wantwentwɛn ne nan ase. Afei ofi fie na okobu ahohwibra. Nanso tie sɛnea Yesu ka asɛm no na hwɛ sɛ ebia wubetumi ahu wɔn a ɔde nnipa a wɔwɔ bɛ no mu no yɛ wɔn ho mfonini.\nYesu fi ase sɛ, “onipa bi wɔ mmabarima baanu. Na wɔn mu akumaa no ka kyerɛɛ n’agya sɛ: Agya, fa ahode a ɛbɛyɛ me dea no ma me! Na [agya no] kyɛɛ n’asetrade mu maa wɔn.” Dɛn na akumaa yi de nea onyae no yɛ?\nYesu kyerɛkyerɛ mu sɛ, “Na anni da bi na ɔba kumaa no boaboaa ne nyinaa ano, na otuu kwan kɔɔ akyirikyiri asase bi so; ɛhɔ na ɔkɔbɔɔ ahohwi sɛee n’ahode nyinaa.” Nokwarem no, ɔne nguaman na edii ne sika no. Sɛnea Yesu kɔ so ka no, akyiri yi ne ho kyere no.\n“Na owiee ne nyinaa hwere no, ɔkɔm kɛse baa asase no so, na efii ase hiaa no. Na ɔde ne ho kɔdan asase no so hɔni bi; na ɔmaa ɔkɔɔ ne mfuw mu kɔhwɛɛ mprako. Na ne kɔn dɔe sɛ ɔde asɛhono a mprako no di no bi hyɛ n’afuru ma; nanso obiara amma no.”\nHwɛ animguase ara a ɛyɛ sɛ biribi hyɛ no ma ɔhwɛ mprako, efisɛ sɛnea Mmara no kyerɛ no, eyinom yɛ mmoa a wɔn ho ntew! Nanso nea ɛyɛɛ ɔbabarima no yaw sen biara ne ɔkɔm a ɛkɔɔ so dee no a ɛmaa ne kɔn dɔɔ aduan a na wɔde ma mprako no. Yesu kae sɛ esiane amanehunu yi nti “n’ani baa ne ho so.”\nYesu toa n’asɛm no so na ɔkyerɛkyerɛ mu sɛ: “Ɔka [kyerɛɛ ne ho] sɛ: Apaafo ahe na m’agya nni a wonya aduan ma ɛboro so; na me de, ɔkɔm de me yi. Mɛsɔre makɔ m’agya nkyɛn, na mase no sɛ: Agya, mayɛ ɔsoro ne w’anim bɔne. Na mensɛ sɛ wɔfrɛ me wo ba bio, na yɛ me sɛ w’apaafo no mu biako! Na ɔsɔre baa n’agya nkyɛn.”\nBiribi a ɛsɛ sɛ yesusuw ho ni: Sɛ anka n’agya bo fuw no na ɔteɛteɛɛm guu no so bere a ofii fie no a, anka ɛda adi sɛ ɔrenhu ade pɔtee a ɛsɛ sɛ ɔyɛ. Ebia anka obesi gyinae sɛ ɔbɛsan aba na wabɔ mmɔden ahwehwɛ adwuma wɔ baabi foforo wɔ ne man mu a ɔrenkɔ n’agya nkyɛn bio. Nanso nsusuwii a ɛte saa biara amma ne tirim. Na faako a ɔpɛ sɛ ɔkɔ ne fie!\nƐda adi sɛ agya a ɔwɔ Yesu bɛ no mu no gyina hɔ ma yɛn soro Agya mmɔborohunufo a ɔne Yehowa Nyankopɔn no. Na ebia wuhu sɛ ɔbabarima a ɔyerae no anaa ɔba hohwini no gyina hɔ ma wɔn a wonim wɔn sɛ abɔnefo no. Na Farisifo a Yesu ne wɔn kasa no akasa atia Yesu dedaw wɔ saafo a ɔne wɔn didi no ho. Nanso ɔbabarima panyin no gyina hɔ ma henanom?\nBere a Wohuu Ɔba a Ɔyerae No\nBere a ɔba a ɔyerae anaa ɔba hohwini a ɔwɔ Yesu bɛ no mu no san ba n’agya fi no, wogye no dɛn? Tie sɛnea Yesu ka ho asɛm no:\n“Na ɔda so wɔ akyirikyiri no, n’agya huu no, na ne yam hyehyee no, na otutuu mmirika kosoo ne kɔn mu, na ofew n’ano.” Agya mmɔborohunufo, ɔyamyefo a ogyina hɔ ma yɛn soro Agya Yehowa bɛn ara ni!\nƐda adi sɛ na agya no ate ne ba no ahohwibra no ho asɛm. Nanso ogyee no baa fie a wantwɛn ma wankyerɛkyerɛ mu pii biara. Yesu nso wɔ ogye honhom, na odii kan kɔɔ abɔnefo ne towgyefo a ɔba hohwini no gyina hɔ ma wɔn wɔ ɛbɛ no mu no nkyɛn.\nAmpa, akyinnye biara nni ho sɛ Yesu bɛ no mu agya a ɔwɔ nhumu no wɔ ne ba no adwensakra ho adwene bi denam n’anim mmɔbɔmmɔbɔ a bere a ɔsan ba no a ohu no so. Nanso ade a efi ɔdɔ mu a agya no di kan yɛ no ma ɛyɛ mmerɛw ma ɔba no sɛ ɔbɛka ne bɔne, sɛnea Yesu ka no: “Na ɔba no ka kyerɛɛ no sɛ: Agya, mayɛ ɔsoro ne w’anim bɔne, na mensɛ sɛ wofrɛ me wo ba bio. Fa me yɛ w’apaafo no mu biako.”\nNanso, ɔba no rekasa no agya no yɛ biribi na ɔhyɛ ne nkoa so: “Ntɛm! Momfa ntade a eye no mmra mmɛhyɛ no, na momfa mpɛtea mmɛhyɛ ne nsa ne mpaboa nhyɛ ne nan. Na momfa nantwi ba a wadɔ srade no mmra mmekum no, na yenni, na yɛn ani nnye, efisɛ me ba yi wui, na wanyan bio; ɔyerae na wɔahu no. Na wofii ase gyee wɔn ani.”\nBere no mu no, na agya no “ba panyin no wɔ afum.” Hwɛ sɛ wubetumi ahu wɔn a ogyina hɔ ma wɔn no denam asɛm no nkae a wubetie no so. Yesu ka fa ɔba panyin no ho sɛ: “Na ɔrebɛn fie no, ɔtee asanku ne asaw. Enti ɔfrɛɛ asomfo no mu biako bisaa no nea eyinom kyerɛ. Osee no sɛ, ‘Wo nua aba, na w’agya akum nantwi a wadɔ srade no, efisɛ ne nsa aka no akwahosan mu.’ Nanso ne bo fuwii na wampɛ sɛ ɔkɔ mu. Ɛnna n’agya fii adi bɛsrɛɛ no. Na obua see n’agya no sɛ, ‘Hwɛ mfirihyia dodow yi a mede asom wo, nso memfom wo mmara da, nanso wommaa me apapowa bi sɛ me ne me nnamfo mfa nkogye yɛn ani da. Nanso wo ba yi a ɔne nguaman adi w’ahode no bae ara pɛ de, woakum nantwi ba a wadɔ srade no ama no.’\nHenanom na, te sɛ ɔba panyin no, wɔakasa atia mmɔborohunu a woyi adi kyerɛ abɔnefo ne adwene a wɔde si wɔn so no? So ɛnyɛ akyerɛwfo ne Farisifo no? Esiane sɛ wɔkasa tia Yesu sɛ ogye abɔnefo no na ɛma obuu saa bɛ no nti, ɛda adi pefee sɛ na ɔba panyin no gyina hɔ ma wɔn.\nYesu de agya no adesrɛ a ɔde too ne ba panyin no anim no wie n’asɛm no: “Ɔba wowɔ me nkyɛn daa, na nea mewɔ nyinaa yɛ wo dea; nanso ɛsɛ sɛ yɛn ani gye na yedi ahurusi, efisɛ wo nua yi wui, na wanyan, ɔyerae, na wɔahu no.”\nEnti Yesu gyaw nea ɔba panyin no yɛ no wom a wɔanhu ano. Nokwarem, akyiri yi wɔ Yesu wu akyi no, “asɔfo no mu pii nso yɛɛ wɔn aso mmerɛw maa gyidi no” a na ebetumi aba sɛ na saa “ɔba panyin” kuw yi mufo a Yesu ne wɔn rekasa no bi ka ho.\nNanso henanom na mma baanu no gyina hɔ ma wɔn nnɛ mmere yi mu? Ɛbɛyɛ wɔn a wɔabehu Yehowa atirimpɔw ahorow no sɛnea ɛsɛ a wɔwɔ nea wobegyina so ne no anya abusuabɔ no. Ɔba panyin no gyina hɔ ma “kuw ketewa” anaa “mmakan a wɔakyerɛw wɔn din wɔ ɔsoro no bagua” no mufo binom. Eyinom faa suban bi a ɛte sɛ ɔba panyin no de no. Na wonni ɔpɛ biara sɛ wobegye asase so kuw, “nguankuw foforo” no a na wɔte nka sɛ woregye wɔn anuonyam no.\nƆkwan foforo so no, na ɔba hohwini no gyina hɔ ma Onyankopɔn nkurɔfo a wofi kɔhwehwɛ anigyede ahorow a wiase no de ma no. nanso, bere bi akyi no, eyinom san de adwensakra ba na wɔsan bɛyɛ Onyankopɔn nkoa a wɔyɛ hyew. Ampa ara, ɔdɔ ne mmɔborohunu bɛn ara na Agya no wɔ wɔ wɔn a wohu hia a ɛho hia sɛ wonya fafiri na wɔsan ba ne nkyɛn no ho sɛɛ yi! Luka 15:11–32, NW; Leviticus 11:7, 8; Asomafo no Nnwuma 6:7; Luka 12:32; Hebrifo 12:23; Yohane 10:16.\n▪ Yesu bu bɛ yi anaasɛ ɔka asɛm yi kyerɛ henanom, na dɛn ntia?\n▪ Hena ne onipa titiriw wɔ asɛm no mu, na dɛn na ɛtoo no?\n▪ Wɔ Yesu bere so no, na agya no ne ɔbabarima kumaa no gyina hɔ ma henanom?\n▪ Ɔkwan bɛn so na Yesu suasua agya mmɔborohunufo a ɔwɔ ne bɛ no mu no nhwɛso no?\n▪ Ɔba panyin no adwene ne dɛn wɔ ne nua no a wogyee no no ho, na ɔkwan bɛn so na Farisifo no yɛ ade te sɛ ɔba panyin no?\n▪ Yesu bɛ no fa yɛn bere yi ho dɛn?\nShare Share Ɔbabarima a Ɔyerae No Ho Asɛm\ngt ti 86